Hotel Runtuh, 3 Maut Gempa Bumi Di Sulawesi

JAKARTA: Sekurang-kurangnya tiga terbunuh dalam kejadian gempa bumi dengan kekuatan 6.2 skala Richter yang melanda wilayah Indonesia di Sulawesi Barat awal pagi ini.

Menurut Agensi Kajian Geologi Amerika Syarikat (USGS), gempa dilaporkan berlaku jam 2.18 pagi waktu tempatan

Pusat gempa berada 36 kilometer di selatan Mamuju, ibu kota Sulawesi Barat, dan gempa itu memiliki kedalaman 18 kilometer, menurut USGS.

Gempa bumi itu turut menyebabkan dengan banyak bangunan besar termasuk hotel runtuh.

“Tiga mangsa maut dan 24 cedera,” kata jurucakap Agensi Mitigasi Bencana Kebangsaan, Raditya Jati.

Agensi mencari dan menyelamat turut mengesahkan sekurang-kurangnya sebuah hotel runtuh.

Indonesia berdepan aktiviti seismik dan letusan gunung berapi yang kerap kerana kedudukannya di Lingkaran Api Pasifik, di mana plat tektonik bertembung.

Pada 2018, gempa dengan kekuatan 7.5 pada skala Richter dan tsunami berikutnya di Palu di pulau Sulawesi menyebabkan lebih 4,300 orang maut atau hilang.

Pada 26 Disember 2004, gempa berkekuatan 9.1 pada skala Richter melanda pantai Sumatera dan mencetuskan tsunami yang mengorbankan 220,000 di seluruh wilayah. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Wanita Selamat Kereta Masuk Gaung Di Jalan Kionsom

KOTA KINABALU: Dua wanita terselamat selepas kereta yang dinaiki mereka terbabas lalu terjunam ke dalam gaung setinggi hampir lima meter di Jalan Kionsom, Kampung Kolosunan, Inanam, hari ini.

Kejadian jam 9.30 pagi itu, mangsa Winnie Stephen, 40, dan rakannya Noorziean Mohd Tairudin, 38, hanya cedera ringan.

Ketua Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, Khatizah Rahaban berkata, pihaknya menerima panggilan kecemasan pada jam 9.40 pagi dan mengerahkan tujuh anggota dan pegawai serta sebuah jentera ke lokasi kejadian.

“Sebaik tiba di lokasi kejadian, kedua-dua mangsa berada diluar kereta jenis Perodua Viva dan kemudiannya diberikan rawatan awal.

“Pasukan bomba kemudian menghantar mangsa ke Hospital Likas menaiki jentera EMRS untuk mendapatkan rawatan lanjut,” katanya dalam kenyataan media.

Menurutnya, pasukan Bomba seterusnya membuat pemeriksaan keselamatan di lokasi kejadian bagi memastikan tiada lagi bahaya lain.

“Kedua-dua mangsa wanita dilaporkan stabil dan hanya mengalami cedera ringan.

“Operasi tamat sepenuhnya pada jam 11.10 pagi,” katanya. -SabahNewsToday


Misteri Bau Busuk Terungkai, Mayat Lelaki Korea Ditemui Tergantung Di Sebuah Kondominium Di Luyang

Kota Kinabalu: Misteri bau busuk yang dihidu penghuni sebuah Kondominium di tingkat satu, Jalan Kebajikan, Luyang terungkai selepas mayat seorang lelaki ditemui tergantung malam tadi.

Mayat lelaki warga Korea berusia 46 tahun ditemui di bahagian balkoni rumah yang disewanya dalam keadaan hampir reput kira-kira pukul 7 malam.

Difahamkan, pengawal keselamatan di kondominium itu menerima aduan daripada penghuni berhampiran lalu membuat pemeriksaan dan menemui mayat mangsa tergantung di bahagian balkoni rumah di tingkat satu.

Susulan itu, pengawal keselamatan memaklumkan kepada pihak pengurusan dan seterusnya menghubungi pihak polis untuk tindakan lanjut.

Ketua Polis Daerah Kota Kinabalu, Asisten Komisioner Habibi Majinji ketika dihubungi mengesahkan kejadian itu dan siasatan masih dijalankan.

“Hasil pemeriksaan awal, dipercayai lelaki terbabit sudah meninggal dunia sejak beberapa hari lalu berdasarkan keadaan mayat yang hampir reput.

“Mayat mangsa sudah dihantar ke Unit Forensik Hospital Queen Elizabeth I (HQE I) untuk bedah siasat,” katanya.

Habibi berkata, siasatan masih dijalankan dan setakat ini kes diklasifikasikan sebagai mati mengejut.


Covid-19: 1,196 Kes Baharu, 1 Kematian

KUALA LUMPUR: Kes jangkitan baharu Covid-19 di Malaysia hari merekodkan jumlah 1,196 kes.

Ketua Pengarah Kesihatan, Tan Sri Dr Noor Hisham Abdullah berkata, ia menjadikan jumlah keseluruhan kes positif Covid-19 di Malaysia meningkat kepada 105,096 kes dengan kebolehjangkitan 20,233 kes.

Beliau berkata, Kementerian Kesihatan Malaysia (KKM) turut merekodkan 997 kes sembuh menjadikan jumlah kumulatif kes pulih adalah 83,411 kes.

“Daripada jumlah kes baharu, lima kes import yang mendapat jangkitan dari luar negara manakala penularan dalam negara pula 1,191 kes.

“Selangor melaporkan kes harian baharu tertinggi iaitu sebanyak 392 kes (32.8 peratus) yang mana daripada jumlah ini, sebanyak 237 kes (60.5 peratus) adalah daripada kluster dan saringan kontrak rapat Covid-19 yang aktif dijalankan di lapangan,” katanya dalam satu kenyataan hari ini.

Dr Noor Hisham berkata, ini diikuti oleh Kuala Lumpur sebanyak 202 kes (16.9 peratus) dan Johor sebanyak 194 kes (16.2 peratus).

“Sebanyak 52 kes (4.3 peratus) yang dilaporkan pula adalah berkaitan kluster di lokap dan penjara yang membabitkan Kluster Pagar Siput (15 kes), Kluster Tembok Gajah (14 kes), Kluster Penjara Jalan Harapan (13 kes), Kluster Tembok (lapan kes), Kluster Hala Mutiara (satu kes) dan Kluster Penjara Sandakan (satu kes).

“Sehingga kini, ada 111 kes positif Covid-19 yang dirawat di Unit Rawatan Rapi (ICU) dengan 50 kes memerlukan bantuan pernafasan,” katanya.

Beliau berkata, pertambahan satu kes kematian hari ini menjadikan jumlah kumulatif kes kematian adalah 452 kes atau 0.43 peratus. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mohd Shafie hadir mesyuarat Menteri Besar, Ketua Menteri di Putrajaya

KOTA KINABALU, 26 Feb – Ketua Menteri Sabah Datuk Seri Mohd Shafie Apdal menghadiri mesyuarat Menteri Besar dan Ketua Menteri Ke-133 di Putrajaya, pagi tadi.

Pejabat Ketua Menteri dalam kenyataan hari ini berkata mesyuarat itu dipengerusikan oleh Perdana Menteri Tun Dr Mahathir Mohamad dan turut dihadiri Ketua Setiausaha Negara Datuk Seri Dr Ismail Bakar.

Mesyuarat berkenaan turut disertai beberapa menteri Kabinet termasuk Menteri Kewangan Lim Guan Eng serta Menteri Perdagangan Antarabangsa dan Industri, Datuk Darell Leiking.

Turut hadir Menteri Kesihatan Datuk Seri Dr Dzulkefly Ahmad, Menteri Pembangunan Luar Bandar Datuk Seri Rina Mohd Harun dan Menteri Pengangkutan Anthony Loke.


Tikam Isteri Hamil, Campak Bayi Ke Gaung

Seorang lelaki dari California seperti dirasuk syaitan apabila membunuh bayi perempuannya berusia 12 bulan dengan mencampak mangsa ke dalam gaung di tepi lebuh raya.

Portal The Independent melaporkan, sebelum kejadian itu, Adam Slater, 49, turut menikam isterinya yang sedang hamil anak kedua mereka.

Kejadian itu berlaku di tempat letak kereta di gereja di Indian Wells.

Suspek kemudian melarikan diri dengan membawa bersama bayi perempuan mereka, Madalyn Payton Slater.

Bagaimanapun, kenderaan dinaiki mereka terbalik di satu lokasi di lebuh raya dekat Coachella Valley.

Ketika itu, seorang pengguna lebuh raya memberhentikan kenderaan untuk membantu dua beranak berkenaan.

Namun, tindakannya hanya mengundang padah apabila dia pula ditikam oleh Slater.

“Suspek dilihat berlari ke bahagian penumpang kenderaan dan bertindak menikam seorang lelaki yang cuba membantu menyelamatkan seorang bayi.

“Beberapa saksi melihat suspek membawa bayi itu dan melemparkannya dari tebing ke dalam gaung. Suspek kemudian melarikan diri,” kata Jabatan Sheriff Riverside County dalam satu kenyataan.

Susulan kejadian, polis berjaya menahan suspek di Palm Desert.

Slater yang juga pesalah seks kini ditahan bagi membantu siasatan kes berkenaan.

Dalam pada itu, isterinya dilaporkan terselamat selepas menerima rawatan di hospital.- Agensi

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Harapan Rakyat Terima Permintaan Pengundi Di Luar Daerah

TAWAU: Parti Harapan Rakyat Sabah (Harapan Rakyat) semakin mendapat perhatian orang ramai termasuk pengundi dari luar daerah.

Timbalan Presidennya merangkap Ahli Dewan Undangan Negeri (ADUN) N70 Kukusan Rina Jainal berkata demikian ketika diminta mengulas perkembangan parti yang berpangkalan di Tawau itu.

“Selepas lebih sebulan menyertai Harapan Rakyat, saya akui ada menerima pelawaan daripada orang dari luar daerah Tawau dan Kalabakan.

“Mereka menyampaikan masalah setempat yang dihadapi dan meminta kami turun ke tempat mereka untuk melihat dan menilai sendiri masalah tersebut,” katanya, ketika ditemui selepas merasmikan Program Korban Perdana Kukusan 2022 anjuran Pejabat ADUN N70 Kukusan dan Harapan Rakyat, di sini, hari ini.

Tambah Rina, pihaknya melihat perkara itu sebagai satu perkembangan positif menandakan Harapan Rakyat semakin dikenali dan menjadi alternatif penduduk untuk menyelesaikan masalah mereka.

“Malah saya sendiri pernah didatangi beberapa pihak dari luar daerah Tawau, mempelawa kami untuk memperkenalkan Harapan Rakyat di tempat mereka.

“Bagaimanapun, saya dan Presiden Parti (Tan Sri Liew Yun Fah) sependapat untuk memberi tumpuan sepenuhnya pembangunan di Kukusan, Tawau dan Kalabakan terlebih dahulu sebelum meneruskan perjuangan ke Pantai Timur Sabah,” katanya.

Rina yakin, selepas Harapan Rakyat semakin mendapat kepercayaan dan sokongan rakyat, sudah tentu pihaknya akan melebarkan sayap ke daerah lain.

“Apa yang penting kami terus bekerja untuk rakyat berbanding melayan propaganda pihak luar yang sengaja mengganggu kerja kami…. mungkin disebabkan mereka mula tercabar dengan parti ‘kecil’ ini.

“Rakyat hari ini lebih bijak dalam menilai keikhlasan wakil rakyat yang benar-benar bekerja untuk mereka atau sebaliknya,” katanya.

Tambah Rina, Harapan Rakyat kini berada di landasan betul dalam memberi perkhidmatan terbaik kepada rakyat, selaras dengan ikrar yang dilafazkannya di Dewan Undangan Negeri Sabah ketika menerima watikah perlantikan sebagai ADUN, hampir dua tahun lalu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Umum Kelonggaran SOP? Sidang Media Menteri Kesihatan 4 Petang Ini

KUALA LUMPUR : Menteri Kesihatan, YB Khairy Jamaluddin dijangka akan mengadakan satu sidang media pada petang ini.

Melalui satu hantaran ringkas di laman facebook, Kementerian Kesihatan Malaysia memaklumkan bahawa sidang media berkenaan akan diadakan pada 4 petang ini. Sidang media berkenaan akan disiarkan secara langsung di laman facebook tersebut.

Bagaimanapun dalam hantaran itu, tiada maklumat lanjut dikongsikan berkenaan perincian sidang media tersebut.

Terdahulu, Perdana Menteri memaklumkan bahawa ada beberapa kelonggaran SOP yang bakal diumumkan oleh KKM dalam masa terdekat ini. Dalam laporan BERNAMA tiga hari lepas, pengumuman berkenaan kelonggaran SOP itu dijangka akan dibuat pada Rabu.

Khairy sebelum ini turut menegaskan bahawa kelonggaran yang bakal diumumkan kelak adalah bersifat selamat dan cermat kerana kerajaan tidak mahu tersilap langkah dan mengelak usaha yang dilakukan bagi mengawal wabak Covid-19 menjadi sia-sia.

Malah, beliau berkata, kelonggaran SOP tersebut turut dibincangkan secara panjang lebar dan dibawa ke kabinet untuk mendapat kelulusan sebelum ia diumumkan.

Sama-sama kita nantikan sidang media petang ini.Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Selamat Hari Lahir, Hero Malaysia…

SHAH ALAM: Barangkali tahun inilah sambutan hari lahir paling meriah dan bermakna bagi Ketua Pengarah Kesihatan, Datuk Dr Noor Hisham Abdullah.

Meskipun tarikh kelahiran sebenar beliau adalah 21 April iaitu hari ini, namun ramai yang memilih untuk memberi ucapan lebih awal kepada figura yang mula mencuri tumpuan ramai selepas tercetusnya pandemik koronavirus (Covid-19) di Malaysia.

Buktinya ruangan komen di semua status Facebook yang dimuat naik beliau sejak petang semalam sudah mula dibanjiri dengan ucapan selamat hari lahir.

Perkongsian gambar pra pelancaran aplikasi MySejahtera bersama Menteri Kesihatan, Datuk Seri Dr Adham Baba dan Menteri Sains, Teknologi dan Inovasi dan Khairy Jamaluddin Abu Bakar oleh Dr Noor Hisham lewat malam tadi antara paling banyak mendapat tanda suka dan komen.

Pengguna akaun Facebook dikenali sebagai Owen Ting mengucapkan selamat hari lahir kepada Dr Noor Hisham yang digambarkan sebagai hero negara.

Gelaran sama turut diberikan seorang lagi pemilik akaun Facebook dikenali sebagai Thirah Kocci.

“Selamat ulang tahun kelahiran Datuk Dr Noor Hisham superhero Malaysia. Semoga sentiasa berada dalam kesihatan yang baik. Stay strong, stay safe Dr,” tulisnya.

Seorang lagi pengguna Facebook yang dikenali sebagai Naresh Gunaseharan berkata, Malaysia sangat bertuah memiliki Dr Noor Hisham dan pasukannya.

“Happy Birthday dear Dr. Noor Hisham. We Malaysians are blessed and proud to have you and your team with us,” tulisnya.

Setakat jam 7 pagi tadi, status dikongsi pakar bedah yang turut dilabel sebagai manusia paling popular di Malaysia ketika ini mendapat lebih 9,000 tanda suka dan lebih 1,000 komen.

Berdasarkan komen yang ditinggalkan itu, jelaslah Dr Noor Hisham yang menyambut ulang tahun kelahiran ke-57 hari ini menjadi kesayangan netizen dan begitu disenangi rakyat berbilang kaum.

Minggu lalu, Dr Noor Hisham sekali lagi menjadi tumpuan apabila beliau dinamakan antara tiga doktor terbaik dunia oleh China Global TV Network (CGTN) atas kewibawaan beliau tangani krisis Covid-19.

Selain, Dr Noor Hisham, dua lagi yang dinamakan doktor terbaik ialah pakar penyakit berjangkit Amerika Syarikat (AS), Dr Anthony Fauci dan Ketua Pengarah Kesihatan New Zealand, Ashley Bloomfield.

Anak kelahiran Sepang, Selangor berkelulusan Ijazah Sarjana dalam bidang Surgeri dan Ijazah Doktor Perubatan daripada Universiti Kebangsaan Malaysia (UKM) itu mula dilantik sebagai Ketua Pengarah Kesihatan pada 1 Mac 2013. – Sinar Harian


Bayi 4 Bulan Maut Kemalangan Di Jalan Papar

PAPAR: Seorang bayi lelaki berusia empat bulan maut, manakala ibu bapa serta abangnya cedera, selepas kereta mereka dirempuh sebuah pacuan empat roda di KM20 Jalan Papar-Beaufort hari ini.

Dalam kejadian kira-kira 1.20 tengah hari itu, bayi terbabit disahkan meninggal dunia di tempat kejadian, manakala ahli keluarganya yang lain dikejarkan ke Hospital Papar untuk rawatan lanjut.

Ketua Polis Daerah Papar, Batholomew Umpit berkata, siasatan mendapati pacuan empat roda yang dipandu lelaki tempatan berusia 40 tahun itu dalam perjalanan dari arah Papar ke Membakut.

“Sebaik tiba di lokasi, kenderaan terbabit hilang kawalan sebelum masuk ke laluan bertentangan dan merempuh kereta Myvi yang datang dari arah Beaufort ke Papar.

“Kereta terbabit dipandu seorang lelaki tempatan berusia 30 tahun, manakala penumpangnya ialah isteri serta anak lelaki masing-masing berusia lima tahun dan empat bulan,” katanya ketika dihubungi.

Batholomew berkata, akibat rempuhan itu, Perodua Myvi terbabit mengalami kerosakan teruk di bahagian hadapan.

Katanya, pemandu pacuan empat roda itu mengalami kecederaan ringan, iaitu sakit di bahagian dada.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Agong berkenan melawat MUIS

KOTA KINABALU: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, berkenan berangkat melawat Majlis Ugama Islam Sabah (MUIS) di sini, hari ini.

Baginda di MUIS pada jam 9.55 pagi dan turut mengiringi keberangkatan ialah Yang DiPertua Negeri Sabah Tun Juhar Mahiruddin dan Ketua Menteri Sabah, Datuk Seri Mohd Shafie Apdal.

Keberangkatan tiba Sultan Abdullah dimulakan dengan sesi taklimat disampaikan oleh Yang Dipertua MUIS, Datuk Dr Hasbullah Taha, diikuti acara santapan.

Baginda meluangkan masa selama sejam di MUIS dan selepas acara santapan, Sultan Abdullah berangkat menunaikan solat Jumaat di Masjid Negeri, Kota Kinabalu.

Hari ini, dalam majlis berasingan, Raja Permaisuri Agong, Tunku Hajah Azizah Aminah Maimunah Iskandariah Almarhum Sultan Iskandar, berangkat melawat Galeri Artisan iaitu Galeri Batik Sabah pada 10 pagi di Menara Tun Mustapha, Jalan Sulaman.

Ini adalah lawatan sulung baginda berdua ke Sabah selepas Sultan Abdullah mengangkat sumpah sebagai Yang di-Pertuan Agong ke-16 pada 31 Januari lalu.

Yang di-Pertuan Agong adalah ketua agama Islam bagi Pahang dan negeri-negeri tidak beraja iaitu Sabah, Sarawak, Pulau Pinang, Melaka dan Wilayah Persekutuan.

Baginda berdua dijadual berlepas ke Kuala Lumpur jam 4 petang hari ini selepas lawatan dua hari di sini.

Lawatan ke Sabah adalah inisiatif Yang di-Pertuan Agong sendiri, dan akan dilaksanakan secara bergilir antara Sabah dan Sarawak untuk memperkukuh ikatan silaturahim dengan penduduk di kedua-dua negeri itu. – BERNAMA


Lelaki Cedera Terjatuh Dari Tingkat Enam Ketika Selenggara Lif

KOTA KINABALU: Lelaki cedera pada bahagian kaki selepas terjatuh dari tingkat enam ketika menyelenggara lif dalam kawasan pembinaan di Jalan Tun Fuad Stephen, di sini, hari ini.

Ketua Balai Bomba dan Penyelamat (BBP) Kota Kinabalu, Ordine Gilu berkata, pihaknya menerima panggilan berhubung kejadian pada 12.28 tengah hari.

Katanya, sepasukan 11 anggota bomba kemudian dikejar ke lokasi kejadian.

“Dilaporkan, kejadian membabitkan seorang lelaki berusia 55 tahun ketika sedang menyelenggara lif dalam kawasan pembinaan dan terjatuh dari tingkat enam ke tanah.

“Mangsa yang berada di dalam lif itu cedera di bahagian kaki dan pasukan Unit Bantuan Perkhidmatan Kecemasan (EMRS) bertindak memberikan rawatan awal sebelum membawa mangsa naik ke atas menggunakan sistem takal,” katanya ketika dihubungi, di sini.

Katanya, mangsa yang cedera kemudian diserahkan kepada petugas ambulans untuk rawatan lanjut. – HMetro


Aktiviti Sosial Punca Penularan COVID-19 Di Sabah

KOTA KINABALU, 6 Jan : Menteri Kerajaan Tempatan dan Perumahan Sabah Datuk Masidi Manjun berkata kewujudan hampir kesemua kluster COVID-19 di Sabah berpunca daripada aktiviti sosial seperti majlis keramaian.

Sehubungan itu, Masidi yang juga jurucakap rasmi COVID-19 di Sabah menasihatkan agar orang ramai mengurangkan aktiviti sosial bagi mengelakkan peningkatan jumlah kes COVID-19 di negeri ini.

“Kita melihat peningkatan COVID-19 di Sabah berpunca daripada aktiviti sosial atau jangkitan komuniti yang berjumpa dalam satu majlis keramaian.

Sekiranya mengadakan keramaian seperti sambutan hari jadi dan sebagainya jangan menjemput orang luar, khususnya orang yang berada jauh dari rumah kita kerana kita tidak tahu sama ada dia dijangkiti COVID-19 atau pun tidak. Kejadian seumpama ini sudah banyak berlaku dan kita tidak mahu situasi COVID-19 di Sabah semakin memburuk,” katanya pada sidang media harian perkembangan COVID-19 Sabah, di sini, malam ini.

Beliau berkata kini terdapat trend peningkatan COVID-19 di Sabah selepas banyak aktiviti sosial yang diadakan sejak penghujung tahun lepas.

“Ada individu yang telah dijangkiti COVID-19 tanpa sebarang simptom…oleh itu kita perlu jaga keluarga kita dan jangan sesekali jemput orang luar datang untuk mengadakan pesta di rumah masing-masing,” katanya.

Masidi juga menasihatkan orang ramai yang pernah berjumpa dengan pesakit COVID-19 untuk segera melakukan ujian saringan.

“Jangan cuba rahsiakan sekiranya pernah berjumpa dengan pesakit COVID-19 kerana terdapat juga kes jangkitan komuniti berlaku tanpa diketahui punca kerana orang yang dijangkiti COVID-19 masih berjalan-jalan kerana menyangka masih sihat kerana tiada simptom,” katanya.

Sementara itu, Masidi berkata Sabah mencatatkan 405 kes positif baharu hari ini menjadikan sejumlah 38,960 kes kumulatif di Sabah dan dua kes kematian direkodkan.

“Sebanyak 192 pesakit sembuh menjadikan jumlah kumulatif sembuh sebanyak 35,936 orang. Seramai 1,642 pesakit sedang menerima rawatan iaitu 668 orang di hospital dan 1,624 orang di Pusat Kuarantin dan Rawatan Berisiko Rendah (PKRC)  serta 60 kes di unit rawatan rapi (ICU) dan 19 kes memerlukan  alat bantuan pernafasan,” katanya.

Masidi berkata hari ini Daerah Nabawan yang sebelum ini zon hijau telah bertukar kepada zon merah menjadikan tiada lagi zon hijau di Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Sabah yakin lebih 500 ribu ahlinya tetap setia, kata Bung Moktar

UMNO Sabah yakin walaupun PPBM sudah melebarkan sayap ke negeri itu, tetapi lebih 500,000 ahlinya tetap akan kekal bersama parti Melayu itu.

Pengerusi Umno Sabah, Bung Mokhtar Radin berkata, ahli Umno di negeri itu tetap bertambah walaupun 8 bekas pemimpinnya keluar parti dan menyertai PPBM pada 15 Mac lalu.

“Untuk makluman, selepas pembersihan peringkat pertama yang dijalankan, ahli kita (Umno Sabah) adalah seramai 556,616 orang.

“Jumlah itu bukan sahaja kekal, malah bertambah sedikit daripada sebelum pilihan raya umum ke-14,” katanya kepada FMT hari ini.

Umno Sabah dilaporkan mempunyai lebih 500,000 ahli di kesemua 26 kawasan Parlimen di negeri itu, termasuk Labuan.

Semalam, seramai 30,000 orang atau 40,000 mengikut sesetengah anggaran, menghadiri pelancaran parti PPBM Sabah di International Technology and Commercial Centre (ITCC) di Penampang oleh perdana menteri dan pengerusi parti itu, Dr Mahathir Mohamad.

Mereka dilaporkan datang daripada semua lapisan masyarakat berbilang kaum dari seluruh Sabah, termasuk Tawau dan Semporna di pantai timur dan Sipitang di bahagian selatan Sabah.

Kebanyakan mereka dikatakan bekas ahli Umno Sabah, walaupun terdapat beberapa orang yang mendakwa tidak pernah menjadi ahli mana-mana parti dan PPBM merupakan parti politik pertama mereka.

Bung berkata, Umno Sabah tetap berpendirian bahawa kehadiran PPBM ke negeri itu tidak akan menggugat parti itu.

Beliau berkata, parti yang lebih tergugat ialah Warisan kerana ramai ahlinya turut menyertai PPBM.

“Lebih penting ialah Umno Sabah akan turun ke bawah bagi mendekati rakyat. Kita sedia berhadapan mana-mana parti yang ada di sini,” katanya. – FMT


Kerajaan Warisan Sudah Serah 5,557 Geran Tanah Setakat Ini

KOTA KINABALU: Kerajaan Sabah telah menyerahkan sejumlah 5,557 buah geran individu dan Anak Negeri di seluruh Sabah sejak tahun lalu.

Pengarah Jabatan Tanah dan Ukur (JTU) Sabah, Bernard Liew berkata, secara keseluruhan sejumlah 10,686 geran sudah disediakan untuk diserahkan kepada semua pemohon yang layak di seluruh Sabah.

Untuk makluman, geran tanah sudah diserahkan kepada penduduk di Tongod, Tambunan, Semporna, Tenom, Keningau, Tawau, Kalabakan, Lahad Datu, Kinabatangan, Kudat, Beluran dan terkini di Sipitang serta Kuala Penyu.

Menurutnya, pengeluaran geran itu dilakukan dalam usaha membolehkan lebih ramai Orang Asal di negeri ini memiliki geran tanah.

Tambahnya, JTU sentiasa berusaha mempercepatkan proses pengeluaran geran dan di bawah Program Khas Tanah Anak Negeri Sabah (PANTAS), pengeluaran geran dapat diberikan dengan lebih cepat.

Ia kerana proses pengukuran tanah boleh dilakukan mengikut blok di kawasan yang mempunyai pendudukan anak negeri.

Mengenai masalah yang sering dihadapi, Bernard berkata, pertindihan permohonan antara yang melambatkan proses pengeluaran geran.

Jika pertindihan berlaku, kajian harus dilakukan bagi menentukan siapa pemohon yang layak menerima geran tanah tersebut.

Tambahnya, masih ada kira-kira 16,000 lot tanah lagi yang masih dalam peringkat permohonan bagi tujuan pengukuran.

Proses pengukuran ini dijangka dapat diselesaikan dalam tempoh tiga tahun.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Zon Merah Di Sabah Berkurangan – Masidi

KOTA KINABALU, 27 Dis : Zon merah COVID-19 di Sabah berkurangan kepada 11 daerah hari ini berbanding 12 semalam, kata Menteri Kerajaan Tempatan dan Perumahan negeri Datuk Masidi Manjun.

Masidi berkata ini selepas Kudat bertukar kepada zon jingga yang sekali gus menambah bilangan zon berkenaan kepada tujuh berbanding enam, semalam.

Selain itu, katanya Sabah setakat ini masih merekodkan tujuh zon kuning dan dua zon hijau.

“Sebanyak 186 kes positif baharu COVID-19 direkodkan di Sabah hari ini menjadikan jumlah kumulatif sebanyak 36,074 kes dengan satu kematian dilaporkan di Penampang hari ini.

“Sebanyak 109 kes atau 58.6 peratus daripada kes baharu itu berpunca daripada saringan kontak rapat, saringan bergejala, 31 kes (16.7 peratus), saringan kluster baharu dan kluster-kluster sedia ada 30 kes (16.1 peratus), dan 16 kes (8.6 peratus) lain-lain kategori,” katanya dalam kenyataan, hari ini.

Masidi yang merupakan jurucakap kerajaan negeri berkaitan COVID-19 berkata Kota Kinabalu dan Tawau adalah antara lima daerah merekodkan kes positif tertinggi hari ini iaitu 40 kes, diikuti Penampang (22), Putatan (13) dan Sandakan (10).

Beliau berkata seramai 219 pesakit COVID-19 telah sembuh dan dibenarkan keluar dari hospital hari ini menjadikan jumlah kumulatif pesakit sembuh di Sabah seramai 33,790 orang, manakala seramai 1,557 lagi sedang menerima rawatan.

Jumlah itu termasuk 564 pesakit di hospital dan 993 di Pusat Kuarantin dan Rawatan COVID-19 Berisiko Rendah, katanya.

Dalam perkembangan lain, Masidi berkata kerajaan negeri telah mengagihkan sebanyak 304,415 bakul makanan kepada golongan sasar di semua 27 daerah, seluruh negeri. – BERNAMA


COVID-19: Sebanyak 1,335 Kes Baharu, 2 Kematian Hari Ini

PUTRAJAYA : Sebanyak 1,335 kes baharu COVID-19 dilaporkan hari ini menjadikan jumlah kumulatif kes di negara ini iaitu 72,694 kes.

Ketua Pengarah Kesihatan, Tan Sri Dr Noor Hisham Abdullah, berkata pertambahan jumlah kes baharu itu menjadikan jumlah kes aktif dengan kebolehjangkitan di negara ini sebanyak 11,039 kes.

Katanya, daripada kes baharu itu hanya tiga kes import yang mendapat jangkitan dari luar negara.

“Negeri di bawah Lembah Klang melaporkan jumlah kes harian sebanyak 515 kes (38.6 peratus). Daripada jumlah ini, Selangor mencatatkan kes harian tertinggi iaitu sebanyak 337 kes (65.4 peratus).

“Ini diikuti oleh Negeri Sembilan sebanyak 258 kes (19.3 peratus) dan negeri Sabah sebanyak 250 kes (18.7 peratus),” katanya dalam kenyataan di sini hari ini.

Dr Noor Hisham berkata, sebanyak 243 kes atau 18.2 peratus lagi dilaporkan dalam kluster di Pusat Tahanan Sementara (PTS) dan penjara.

“Ia termasuk Kluster Penjara Jalan Harapan (141 kes), Kluster Tembok (92 kes), Kluster PTS Sibuga (tujuh kes), Kluster Bakti (dua kes) dan Kluster Rumah Merah (satu kes),” katanya.

Negeri lain turut menunjukkan pertambahan kes iaitu Johor sebanyak 125 kes, Perak (108); Pulau Pinang (31); Labuan (21); Kedah (17); Pahang (4); Melaka (3); Kelantan (2) dan Terengganu (1).

Sementara itu, mengenai dua kes kematian yang dilaporkan hari ini Dr Noor Hisham berkata ia membabitkan kes di Perak dan Johor.

Dr Noor Hisham berkata, pertambahan kes kematian itu menjadikan jumlah kes kematian di negara ini sebanyak 382 kes bersamaan 0.53 peratus daripada jumlah keseluruhan kes.

“Kes kematian ke-381 membabitkan lelaki warganegara berusia 65 tahun dan mempunyai penyakit darah tinggi dan buah pinggang kronik serta dilaporkan meninggal dunia di Hospital Raja Permaisuri Bainun, Ipoh.

“Bagi kes kematian ke-382, ia membabitkan wanita warganegara berusia 72 tahun dan mempunyai penyakit darah tinggi, dislipidemia, dan obesiti. Beliau dilaporkan meninggal dunia di Hospital Enche’ Besar Hajjah Khalsom, Kluang,” katanya.

Dalam pada itu, Dr Noor Hisham melaporkan sehingga jam 12 tengah hari ini terdapat 1,069 kes sembuh dilaporkan menjadikan jumlah kumulatif kes sembuh COVID- 19 adalah 61,273 kes atau 84.3 peratus daripada jumlah keseluruhan kes. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perbicaraan Rasuah Zahid Ditangguh Bagi Bincang Barisan Kabinet

KUALA LUMPUR: Perbicaan kes pecah amanah dan rasuah Ahmad Zahid Hamidi di Mahkamah Tinggi ditangguhkan sehari kerana beliau perlu membincangkan pelantikan menteri Kabinet dengan Perdana Menteri Muhyiddin Yassin.

Hakim Collin Lawrence Sequerah membenarkan permohonan oleh peguam Zahid, Hisyam Teh dan Timbalan Pendakwa Raya Raja Rozela Raja Toran.

“Kehadirannya diperlukan dalam perbincangan dengan perdana menteri berhubung pembentukan Kabinet,” kata Hisyam.

Sementara itu, Raja Rozela berkata pendakwaan mempunyai 5 saksi untuk perbicaraan hari ini, namun akan menyerahkannya kepada mahkamah.

Sequerah berkata perbicaraan yang bermula pada 18 Nov itu akan bersambung esok. Pihak pendakwaan memanggil 39 saksi setakat ini.

Muhyiddin mengangkat sumpah sebagai perdana menteri di hadapan Yang di-Pertuan Agong Sultan Abdullah Sultan Ahmad Shah di Istana Negara, semalam.

Zahid adalah presiden Umno dan ahli Parlimen Bagan Datuk. Beliau berdepan 47 tuduhan pecah amanah melibatkan dana Yayasan Akal Budi, pengubahan wang haram serta menerima rasuah untuk pelbagai projek ketika beliau bergelar menteri Dalam Negeri. – FMT


Saya Dinasihat Senyum Selalu, Kata Karim

MEMBAKU: “Saya dinasihatkan senyum selalu, jadi saya senyumlah,” kata calon Pilihan Raya Kecil (PRK) Parti Warisan Sabah (WARISAN), Datuk Karim Bujang.

Karim berkata, beliau dinasihatkan supaya senyum selalu sepanjang berkempen mencuit orang ramai yang menghadiri program perjumpaannya di Pusat Daerah Mengundi (PDM) Bandau, di sini, hari ini.

Sambil mengakui tidak tahu sebab nasihat itu diberikan, beliau secara berseloroh menjelaskan mula mematuhi nasihat berkenaan ketika bertemu pengundi sejak malam tadi.

“Malam tadi pun mulai senyum saja. Barangkali jika serius kelihatan tidak mesra, tak tahulah,” katanya disambut gelak ketawa orang ramai yang hadir pada program itu.

Hadir sama Ketua Penerangan WARISAN, Datuk Dr Yusof Yacob; Ahli Dewan Undangan Negeri (ADUN) Sukau, Datuk Saddi Abdul Rahman dan ADUN Liawan, Rasinin, Koutis.

Sebelum itu, Karim menyatakan beliau hanya mahu menyebut dua perkara dalam ucapannya di PDM itu iaitu berterima kasih kepada penyokongnya yang hadir pada program berkenaan dan memohon maaf.

Beliau meminta maaf kesalahan yang mungkin pernah dilakukannya sepanjang menjadi wakil rakyat di kawasan Dewan Undangan Negeri (DUN) Bongawan sebelum 2004 yang mana ketika itu Membakut adalah sebahagian daripada DUN Bongawan sebelum dipisahkan melalui persempadanan semula kawasan pilihan raya.

“Dulu saya ADUN sampai 2004, begitulah lamanya itu. Waktu itu kawasan ini masuk dalam DUN Bongawan, lepas itu pecah dan diwujudkan DUN Membakut, masa itulah kita berpisah dan begitulah jauhnya masa itu.

“Jadi kalau ada kesilapan, saya mohon maaf dan jangan beritahu orang lain,” katanya secara berseloroh.

Beliau kemudian mengakhiri ucapan selama kira-kira dua minit itu dengan sedikit pesanan kepada penyokong yang hadir.

“Percayalah PRK ini banyak menentukan masa depan kita. Saya cuma ditakdirkan jadi calon dan calon ini kalau tuan-tuan bagi sokongan kita akan menang dan saya yakin kita boleh,” katanya.

Sebelum 2004, DUN Membakut adalah sebahagian daripada DUN Bongawan sebelum diasingkan menjadi dua kawasan menerusi pembentukan kawasan baharu Parlimen iaitu Kimanis dalam persempadanan semula kawasan pilihan raya 2004.

Selepas itu, Karim terus berkhidmat sebagai ADUN Bongawan mewakili UMNO sebelum tempatnya diambil alih Datuk Mohamad Alamin pada Pilihan Raya Umum Ke-13 (PRU-13) yang kini mencabarnya dalam pertandingan satu lawan satu di PRK Kimanis.


Belum Ada Sebarang Larangan Tampal, Guna Pelekat `Serve No Pork’ Di Sabah – Georgie

Belum ada larangan tampal, guna pelekat `Serve No Pork’

KOTA KINABALU: Belum ada sebarang larangan dikenakan terhadap pengusaha premis makanan bukan Islam berhubung penggunaan pelekat `Serve No Pork’ di negeri ini atau mewajibkan mereka memohon pensijilan halal bagi menghentikan kekeliruan pelanggan Islam.

Justeru, Pengarah Kementerian Perdagangan Dalam Negeri dan Hal Ehwal Pengguna (KPDNHEP) Sabah, Georgie Abas menjelaskan tiada tindakan boleh dikenakan terhadap pemilik premis yang masih menggunakan pelekat berkenaan.

Katanya, tindakan hanya diambil jika premis terbabit meletakkan tanda halal bersama pelekat berkenaan atau memaparkan logo halal tanpa memiliki sijil yang sah daripada Jabatan Kemajuan Islam Malaysia (JAKIM).

“Setakat ini tiada larangan mengenai penggunaan pelekat itu. Asalkan tiada disebut halal di premis terbabit, tiada tindakan boleh diambil. Terpulang kepada pengguna sama ada mahu masuk ke premis itu atau tidak.

“Kita memang sedar di Sabah popular dengan kedai sup ikan dan kebanyakan mereka menggunakan pelekat itu. Mereka juga tidak dipaksa mendapatkan sijil halal kerana kita tahu ia bukan mudah selain memerlukan kos,” katanya kepada BH.

Georgie berkata, hanya premis yang secara jelas menyebut halal atau menggunakan logo halal walaupun tidak memiliki sijil halal akan diambil tindakan mengikut undang-undang sedia ada.

“Kalau meminta pemilik premis yang bukan Islam ini memohon sijil halal juga dirasakan tidak adil kerana restoran yang dimiliki peniaga Islam ketika ini juga banyak yang tiada sijil halal,” katanya.

Katanya, langkah mewajibkan semua premis termasuk yang ketika ini memaparkan pelekat itu hanya boleh diambil jika kerajaan memperkenalkan polisi baharu untuk meminta semua peniaga mendapatkan persijilan halal.

Persatuan Barisan Pengguna Sabah (CFOS) sebelum ini mencadangkan peraturan baharu diperkenalkan bagi melarang penggunaan pelekat itu, sekali gus menghentikan kekeliruan pelanggan Islam bahawa ia bermaksud halal.

Presiden CFOS, Nordin Thani sebelum ini berkata adalah lebih baik semua premis tidak menampal apa-apa pelekat yang boleh menimbulkan kekeliruan untuk memberi keadilan kepada semua pengguna. – Berita Harian


Covid-19: Malaysia Dijangka Berdepan Gelombang Keempat, Kerajaan Bersiap Sedia

KUALA LUMPUR: Kerajaan bersiap sedia untuk berdepan dengan sebarang kemungkinan sekiranya berlaku gelombang keempat jangkitan COVID-19 dalam negara susulan Pilihan Raya Negeri (PRN) Melaka, pada Sabtu lalu.

Timbalan Menteri Kesihatan II, Datuk Aaron Ago Dagang berkata, kesan jangkitan COVID-19 itu hanya dapat dilihat sekitar 10 ke 14 hari akan datang.

“Kita memantau keadaan ini. Kerajaan tahu dan bersedia untuk berdepan dengan kemungkinan gelombang keempat akan berlaku di negara kita, ini kita amat khuatir.

“Kita menjangkakan kesan jangkitan ini akan dapat (dilihat) dalam tempoh 10 ke 14 hari lagi,” katanya di Dewan Rakyat di sini, pada Selasa.

Beliau berkata demikian ketika menjawab soalan tambahan Dr Kelvin Yii Lee Wuen (PH-Bandar Kuching) mengenai kesan penularan COVID-19 susulan PRN Melaka.

Mengulas lanjut, mengambil pengajaran daripada PRN Sabah tahun lalu, Aaron menjelaskan, kerajaan menetapkan prosedur operasi standard (SOP) yang amat ketat bagi PRN Melaka dengan tidak membenarkan kempen besar-besaran diadakan.

“Kita juga akan menggunakan SOP yang hampir sama pada PRN Sarawak kelak dalam mengekang penularan COVID-19,” ujarnya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPD Di Dua Lagi Lokaliti Di Sabah Bermula 29 Jun

KUALA LUMPUR, 27 Jun : Kerajaan, menerusi Fasa Pertama Kawalan Pergerakan di dalam Pelan Pemulihan Negara (PPN), akan melaksanakan Perintah Kawalan Pergerakan Diperketatkan (PKPD) di dua lokaliti di Sabah mulai 29 Jun hingga 12 Julai.

Menteri Kanan (Keselamatan) Datuk Seri Ismail Sabri Yaakob berkata ia membabitkan Kampung Nahaba Tegudon dan  Kampung Linau di Kota Belud susulan peningkatan kes COVID-19 di kedua-dua lokaliti.

Beliau berkata sembilan kes positif telah direkodkan hasil daripada 48 ujian saringan di Kampung Nahaba Tegudon manakala 11 kes positif direkodkan daripada 15 ujian saringan di Kampung Linau.

“Pelaksanaan PKPD ini bagi memudahkan Kementerian Kesihatan (KKM) menjalankan pengesanan awal kes positif dan kontak rapat supaya dapat diasingkan serta menyekat pergerakan dan penularan jangkitan keluar dari lokaliti tersebut,” menurutnya dalam kenyataan mengenai Perintah Kawalan Pergerakan (PKP) dan PKPD hari ini.

Ismail Sabri berkata PKPD di Kampung Penimbawan, Tuaran, Sabah yang dijadualkan tamat esok akan dilanjutkan dari 29 Jun hingga 12 Julai berikutan penularan berterusan dalam kalangan penduduk serta masih terdapat jangkitan baharu yang direkodkan. – BERNAMA


COVID-19: 3,731 Kes Baharu & 15 Kematian Dicatat Hari Ini

PUTRAJAYA, 7 Feb : Kementerian Kesihatan (KKM) mengesahkan terdapat pertambahan 3,731 kes positif COVID-19 hari ini.

Angka tersebut menjadikan kes keseluruhan meningkat ke 242,452 dengan kes aktif sebanyak 51,241 kes.

Dalam pada itu, kes sembuh juga turut mencatatkan peningkatan dengan pertambahan 3,369 kes lagi hari ini.

Bagaimanapun, sebanyak 15 lagi kematian terkini yang dilaporkan, menjadikan angka kematian turut meningkat ke 872 kes.


Lebih 100 Bas Henti-Henti Di Batu Sapi Laksana Disinfeksi

SANDAKAN : Dalam usaha mengekang penularan pandemik COVID-19, Jabatan Bomba dan Penyelamat Malaysia (JBPM) Zon Sandakan mengambil inisiatif melakukan proses disinfeksi terhadap lebih 100 buah bas henti-henti di Batu Sapi, di sini hari ini.

Ketua JBPM Zon Sandakan Martin Thomas berkata langkah proaktif itu diambil untuk memastikan keselamatan dan kesihatan penumpang terjamin, khususnya di Batu Sapi yang merupakan antara kawasan mencatatkan jumlah kes COVID-19 tertinggi di Sandakan.

“Kami juga mengajar pengusaha bas bagaimana untuk membuat disinfeksi terhadap kenderaan masing-masing baik di dalam mahupun di luar bas supaya mereka dapat melakukannya dari semasa ke semasa,” kata kepada pemberita selepas program itu.

Selain disertai 10 anggota JBPM daripada Balai Bomba dan Penyelamat Sandakan, program itu turut dijayakan oleh agensi lain seperti Ibu Pejabat Polis Daerah, Pejabat Kesihatan Daerah, Majlis Perbandaran Sandakan dan Majlis Keselamatan Negara (MKN) Negeri.

Sementara itu,  Timbalan Pengerusi Pusat Kawalan Operasi Bencana Sandakan yang juga Ketua Polis Daerah ACP Azhar Mohd Hamin berkata program berkenaan akan diperluaskan kepada pengusaha e-hailing selain akan turut dilakukan di tempat awam termasuk di masjid.

Selain itu, katanya sekatan jalan raya di kawasan tersebut turut diperketatkan di dua laluan utama ke Batu Sapi sejurus selepas darurat diisytiharkan di kawasan berkenaan minggu lepas.

“Kami mahu memastikan masyarakat sentiasa mematuhi prosedur operasi standard (SOP) yang telah ditetapkan. Tiada sekatan ke atas sesiapa untuk keluar bekerja atau membeli barang asalkan memenuhi SOP,” katanya.

Pilihan Raya Kecil (PRK) Parlimen Batu Sapi sepatutnya diadakan pada 5 Dis depan dengan hari penamaan calon dijadualkan semalam (23 Nov).

Namun, berikutan peningkatan kes COVID-19 di Sandakan dengan sekurang-kurangnya lima kluster dikenal pasti bermula di Batu Sapi, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengisytiharkan Proklamasi Darurat terhadap kawasan parlimen itu pada 18 Nov lepas.

Hingga semalam, Sandakan mencatatkan 1,155 kes aktif. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wong Foo Tin Presiden Majlis Perbandaran Sandakan Yang Baharu

KOTA KINABALU: Wong Foo Tin dilantik sebagai Presiden Majlis Perbandaran Sandakan (MPS) berkuatkuasa serta merta bagi mengantikan Datuk Peter Hii yang tamat perkhidmatan baru-baru ini.

Timbalan Ketua Menteri Datuk Jaujan Sambakong berkata, Wong kini adalah merupakan Timbalan Setiausaha Tetap Kementerian Kerajaan Tempatan dan Perumahan.

“Dia dilantik berdasarkan pengalaman beliau yang pernah menjadi Penolong Pegawai Daerah dan Pegawai Daerah dibeberapa Pihak Berkuasa Tempatan seperti Nabawan, Tambunan, Tuaran, Kunak, Beaufort dan Papar dari 2014 sehingga pengalaman beliau kini.

“Saya percaya dengan pengalaman beliau itu mampu membantu memajukan MPS seperti mana yang dimahukan kita,” Jaujan membuat pengumuman itu dalam satu sidang media di sini pada Rabu.

Beliau berkata, perlantikan berkenaan sudah dibincangkan dengan kepimpinan negeri khususnya Ketua Menteri Datuk Seri Mohd Shafie Apdal dan ianya dilakukan berdasarkan Ordinan atau peraturan sedia ada.

Sementara itu, Wong berterima kasih kepada Kerajaan Sabah kerana memberikan peluang kepada beliau menjawat jawatan penting itu.

“Peranan sebagai Presiden MPS sudah pasti penting dan segala perancangan yang ada akan dilaksanakan.

“Sandakan berpotensi dibangunkan sebagai destinasi pelancongan memandangan penerbangan terus antarabangsa AirAsia akan bermula pada awal tahun hadapan,” katanya.

Menurutnya, industri hiliran dalam sawit juga boleh diperkasakan memandangkan minyak masak mempunyai pasaran yang besar di negara-negara jiran.


Suami Isteri Maut Kemalangan Tiga Kenderaan Di Jalan Kunak-Tawau

Tawau: Suami isteri maut kemalangan semasa dalam perjalanan di Kilometer 50, Jalan Tawau-Kunak, dekat sini petang kelmarin.

Ketua Polis Daerah Tawau, Asisten Komisioner Peter Umbuas berkata dalam kejadian pukul 1.30 tengah hari itu, mangsa Salih Amie, 53 yang memandu kenderaan jenis Perodua Viva dan isteri Sarru Apay, 54, dipercayai maut di lokasi kejadian.

“Sebelum kejadian, kedua-dua mangsa sedang dalam perjalanan dari Tawau menuju ke Kunak untuk memperbaharui pas lawatan mereka.

“Ketika tiba di lokasi kejadian, kenderaan mereka secara tiba-tiba memasuki laluan bertentangan sebelum melanggar dua kenderaan jenis Toyota Hilux dan Perodua Myvi,” katanya dalam kenyataan hari ini.

Beliau berkata hasil siasatan awal mendapati kemalangan berlaku akibat mangsa secara tiba-tiba memasuki lorong bertentangan.

“Kedua-dua Mangsa dibawa ke Hospital Besar Tawau dan difahamkan proses bedah siasat akan dilakukan hari ini.

“Kes disiasat dibawah Seksyen 41(1)Akta Pengangkutan Jalan 1987 kerana memandu dengan cuai,” katanya.


Shafie Tak Boleh Dilantik Ketua Menteri Baharu

KUALA LUMPUR: Presiden Parti Warisan Sabah (WARISAN), Datuk Seri Mohd Shafie Apdal tidak boleh dilantik Ketua Menteri yang baharu kerana tidak memiliki sokongan majoriti dalam Dewan Undangan Negeri (DUN) Sabah.

Setiausaha Agung Barisan Nasional (BN), Tan Sri Annuar Musa, menegaskan ia selaras Perkara 6(3) Perlembagaan Sabah yang memperuntukkan Yang di-Pertua Negeri perlu melantik Ketua Menteri dalam kalangan individu yang memiliki sokongan majoriti dalam DUN Sabah.

Selain itu, katanya, WARISAN yang tewas dalam Pilihan Raya Negeri (PRN) Sabah semalam, tidak boleh dibenarkan menubuhkan kerajaan negeri dan memilih Mohd Shafie sebagai Ketua Menteri, kerana ia bertentangan prinsip demokrasi politik selain menyebabkan kewujudan mana-mana gabungan politik sebagai tidak bermakna.

“Ketika ini, dikatakan WARISAN boleh menubuhkan kerajaan negeri dan melantik Mohd Shafie sebagai Ketua Menteri, membelakangkan 41 kerusi milik Gabungan Rakyat Sabah (GRS) hanya kerana mereka adalah parti yang menang kerusi tertinggi dalam PRN.

“Namun, berdasarkan logik dan pemahaman undang-undang, jelas Perkara 6(3) Perlembagaan Sabah memperuntukkan calon Ketua Menteri memiliki sokongan majoriti dalam DUN, dan tidak hanya sekadar melihat parti mana memiliki kerusi terbanyak dalam pilihan raya walaupun tiada sokongan majoriti dalam DUN.

“Perkara 6 (7) Perlembagaan Sabah yang digunakan Mohd Shafie dalam cubaan terdesaknya untuk kekal berkuasa, tidak terpakai,” katanya dalam satu kenyataan, hari ini.

Perkara 6 (7) Perlembagaan Sabah memperuntukkan jika parti menang majoriti kerusi dalam PRN, ketua parti itu yang juga Ahli Dewan Undangan Negeri (ADUN) boleh dianggap memiliki sokongan majoriti dalam DUN, sekali gus membolehkannya dilantik menjadi Ketua Menteri Sabah.

Annuar berkata, GRS merangkumi BN, Perikatan Nasional (PN) dan Parti Bersatu Sabah (PBS) adalah kerajaan negeri yang sah apabila berjaya meraih 38 kerusi, ditambah sokongan tiga kerusi Bebas, menjadikan keseluruhan 41 daripada 73 kerusi.

WARISAN pula hanya meraih 29 kerusi, ditambah dua kerusi PKR dan satu kerusi Parti Pertubuhan Kinabalu Progresif Bersatu (UPKO), menjadikan keseluruhan 32.

Selain itu, kata Annuar, dalam kes Tan Sri Musa Aman mencabar pelantikan Mohd Shafie di Mahkamah Tinggi Kota Kinabalu sebelum ini, hakim Datuk Yew Jen Kie turut memutuskan seorang Ketua Menteri yang dilantik perlu mendapat sokongan majoriti dan memiliki majoriti kerusi DUN.

“Situasi dihadapi WARISAN ketika ini tidak membabitkan Perkara 6(7), dan Yang di-Pertua Negeri tidak boleh melantik Mohd Shafie sebagai Ketua Menteri,” katanya.

Annuar turut memaklumkan GRS sudah menghantar dua nama calon Ketua Menteri Sabah yang baharu untuk pertimbangan Yang di-Pertua Negeri Sabah, Tun Juhar Mahiruddin.

“Insya-Allah, esok Ketua Menteri Sabah yang baharu akan dilantik. Harapan baharu, perjanjian baharu. Sabah yang baharu,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Koleksi Bintang Termahal Liga Super

KUALA LUMPUR: Jika nilai pasaran pemain termahal setiap pasukan Liga Super digabungkan, ia mencecah hampir RM22 juta berdasarkan nilai yang dikeluarkan laman sesawang terkemuka, transfermarkt.co.uk.

Nilai RM22 juta itu diperoleh daripada 12 pemain yang dilihat memiliki nilai pasaran tertinggi dalam pasukan masing-masing yang menyaksikan pemain import mendominasi ‘carta’ dalam kalangan pemain daripada pasukan terbabit.

Namun, ada juga beberapa pemain yang berkongsi nilai pasaran tertinggi yang sama membabitkan pemain import dan pemain tempatan.

Lebih mengejutkan adalah pemain Sabah FC, Sam Johnson muncul pemain termahal Liga Super musim ini selepas memegang ‘tanda harga’ setinggi RM3.3 juta diikuti penyerang Johor Darul Ta’zim (JDT), Gonzalo Cabrera dengan RM3 juta.

Meskipun bergelut di dasar Liga Super, penyerang UiTM FC, Nana Poku muncul sebagai pemain ketiga termahal Liga Super pada nilai RM2 juta disusuli pemain tengah Terengganu FC (TFC), Makan Konate dengan RM1.9 juta.

Pemain termahal Selangor FC (SFC) pula menjadi milik pemain tengah mereka, Oliver Buff (RM1.7 juta) serta penyerang import dari Ukraine, Yevhen Bokhashvili memegang status sebagai pemain termahal Sri Pahang FC (RM1.6 juta).

Bagi pasukan Kedah Darul Aman (KDA) FC, empat pemain muncul sebagai pemain termahal pasukan itu pada nilai yang sama (RM1.5 juta) iaitu Baddrol Bakhtiar, Rabih Ataya, Kpah Sherman dan Renan Alves.

Perak FC pula memiliki tiga pemain termahal iaitu Guilherme de Paula, Shahrul Saad dan Careca selepas masing-masing diletakkan nilai pasaran juga sebanyak RM1.5 juta.

Nilai RM1.5 juta turut diletakkan kepada dua pemain KL City FC iaitu Dominique da Sylva dan Romel Morales sekali gus meletakkan dua pemain itu sebagai pemain termahal skuad ‘Warga Kota.’

Begitu juga dengan pemain Melaka United (MU), Alex Goncalves yang turut bernilai RM1.5 juta untuk menjadi pemain termahal pasukan itu disusuli pemain termahal Penang FC yang juga pemain import, Sheriddin Boboev (RM1.2 juta).

PJ City FC yang menampilkan keseluruhan anak tempatan menjadi satu satunya pasukan dengan pemain termahal tidak melebihi RM1 juta iaitu K Barathkumar yang memiliki nilai pasaran sebanyak RM766,000. – BH Online

Gabungan 12 pemain termahal setiap pasukan dalam Liga Super

1. Sam Johnson – Sabah – RM3.3 juta

2. Gonzalo Cabrera – JDT – RM3 juta

3. Nana Poku – UiTM – RM2 juta

4. Makan Konate – TFC – RM1.9 juta

5. Oliver Buff – Selangor – RM1.7 juta

6. Yevhen Bokhashvili – Sri Pahang – RM1.6 juta

7. Baddrol Bakhtiar, Rabih Ataya, Kpah Sherman, Renan Alves – Kedah – RM1.5 juta

7. Guilherme De Paula, Shahrul Saad, Careca – Perak – RM1.5 juta

7. Dominique Da Sylva, Romel Morales – KL City – RM1.5 juta

7 Alex Goncalves – Melaka – RM1.5 juta

11. Sheriddin Boboev Penang FC RM1.2 juta

12. K Barathkumar – PJ City –

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: ‘Total Lockdown’ Seluruh Negara Bermula 1 Jun Hingga 14 Jun 2021

KUALA LUMPUR: Kerajaan mengumumkan penutupan penuh sektor sosial dan ekonomi atau ‘total lockdown’ Fasa Pertama di seluruh negara selama 14 hari, bermula Selasa ini hingga 14 Jun depan.

Pejabat Perdana Menteri dalam satu kenyataan malam ini berkata, menerusi total lockdown atau perintah berkurung penuh itu, semua sektor tidak dibenarkan beroperasi kecuali sektor ekonomi dan perkhidmatan perlu yang akan disenaraikan oleh Majlis Keselamatan Negara (MKN).


Sabah tumpu usaha tambah baik bekalan air luar bandar

KOTA KINABALU: Kerajaan Sabah komited untuk membangun dan menyalurkan bekalan air mencukupi menerusi satu pelan menyeluruh.

Ketua Menteri, Datuk Seri Mohd Shafie Apdal, berkata tahun ini, kerajaan negeri akan menumpukan usaha menambah baik kualiti, liputan dan bekalan air bersih di kawasan luar bandar.

“Kita harap dengan meningkatkan kapasiti bekalan air dan menyediakan kemudahan khususnya di kampung terpencil seluruh negeri, rakyat Sabah dapat menikmati bekalan air bersih yang dapat memudahkan rutin harian mereka.

“Saya sentiasa sedar bahawa bekalan air masih menjadi isu di beberapa kawasan tetapi kita beri jaminan sejajar usaha mencapai pertumbuhan ekonomi dan pembangunan sosial yang lebih baik, kita akan percepatkan usaha menyediakan kemudahan asas kepada rakyat,” katanya.

Beliau berkata demikian dalam ucapannya yang dibacakan Timbalan Ketua Menteri, Datuk Christina Liew pada pelancaran program `Bringing Water to Communities in Sabah’ anjuran Heneikan Malaysia dan cawangan tanggungjawab sosial korporat (CSR) syarikat itu, Yayasan SPARK, di sini, hari ini.

Yang turut hadir ialah Pengarah Undang-Undang dan Hal Ehwal Korporat Heneikan Malaysia, Renuka Indrarajah; Pengarah Urusan Heneikan Malaysia, Roland Bala; Presiden Soroptimist International Region of Malaysia (SIROM), Dr Saradha Narayanan dan Pengurus Program Kupi-Kupi FM, Lester Calvin Miol.

Heneikan dan Yayasan SPARK dengan kerjasama radio tempatan Kupi-Kupi FM, baru-baru ini, membina sistem air graviti di Kampung Gana, Kota Marudu, selain sistem penuaian air hujan di Kampung Minawo Seberang, Keningau dan Kampung Sinopukan, Kota Belud.

Pada 2017, syarikat itu juga berjaya memasang sistem penuaian air hujan di dua kampung di Penampang iaitu di Kampung Koidupan dan Nagashiba serta Kampung Pinawantai di Kudat.

Bercakap kepada pemberita pada sidang media selepas majlis itu, Christina yang juga Menteri Pelancongan, Kebudayaan dan Alam Sekitar negeri, berharap organisasi itu dapat mengembangkan projek seperti itu di kawasan luar bandar, khususnya di pantai timur.

“Sebagai Ahli Parlimen Tawau, saya tahu masih ada tempat di kawasan saya yang memerlukan bekalan air bersih. Mungkin Heneiken Malaysia boleh mengkaji sama ada ia boleh melaksanakan projek sama di pantai timur, ” katanya.

Sementara itu, Renuka berkata, Heneikan Malaysia membelanjakan kira-kira RM200,000 untuk enam projek selain melaksanakan penyelenggaraan selama lima tahun.

“Setakat ini, lima sistem penuaian air hujan dan sistem air graviti itu mampu membekalkan kira-kira 2.8 juta liter air kepada lebih 5,000 penduduk di enam kampung,” katanya. – Berita Harian


Bas Mini Terbalik, Pemandu & Penumpang Selamat

TAWAU: Dua penumpang sebuah bas mini dan pemandunya menempuh detik cemas selepas kenderaan yang dinaiki mereka terbalik akibat dirempuh sebuah pacuan empat roda di Batu 4, Jalan Apas petang semalam.

Dalam kejadian pukul 6.40 petang itu, seorang penumpang lelaki berusia 20-an cedera ringan, manakala dua lagi termasuk pemandu bas tidak mengalami kecederaan.

Ketua Polis Daerah Tawau, Asisten Komisioner Peter Umbuas berkata, terdahulu, bas mini tersebut dalam perjalanan dari bandar menuju ke Batu 8, Jalan Apas.

“Pemandu bas berumur 48 tahun itu kemudiannya memberhentikan kenderaan di perhentian bas di situ.

“Bagaimanapun, sebuah kenderaan pacuan empat roda jenis Toyota Hilux  yang dipandu seorang lelaki berumur 40-an, datang dari arah belakang dan hilang kawalan secara tiba-tiba menyebabkannya melanggar bas terbabit,” katanya.

Kejadian itu menyebabkan bas mini tersebut terbalik di bahu jalan.

Peter berkata, hasil siasatan mendapati kemalangan berpunca daripada kecuaian pemandu Toyota Hilux yang gagal mengawal pemanduannya.

“Kedua-dua pemandu kenderaan tidak berada di bawah pengaruh alkohol ketika kejadian.

“Kes disiasat mengikut Kaedah 10 LN 166/59,” katanya.


Polis buru kapten kapal

KAPTEN kapal diburu polis selepas melarikan wang hasil jualan minyak syarikat RM13,250 di Jalan Lubuk Poring, Sepanggar, Kota Kinabalu Rabu lalu.

Dalam kejadian 8.30 pagi itu, difahamkan lelaki tempatan berusia 43 tahun itu membawa lari wang yang sepatutnya dimasukkan ke dalam akaun syarikat.

Pemangku Ketua Polis Daerah Kota Kinabalu Superintendan George Abd Rakman berkata, pihaknya menerima laporan 12.14 tengah malam kelmarin.

“Satu laporan polis dibuat oleh pengadu yang juga pengurus sebuah syarikat menyatakan pekerjanya mencuri wang syarikat RM13,250.

“Siasatan mendapati, pada hari kejadian pengadu dimaklumkan oleh pekerjanya yang lain bahawa suspek yang juga kapten kapal membawa lari duit jualan minyak yang sepatutnya dimasukkan ke dalam akaun syarikat,” katanya hari ini.

George berkata, suspek sehingga kini tidak dapat dihubungi dan usaha mengesannya giat dilakukan.

“Orang ramai yang mempunyai maklumat berhubung suspek boleh maklumkan terus kepada polis atau menghubungi Pegawai Penyiasat kes iaitu Inspektor Paul di talian 0145969134,” katanya.

Katanya, kes disiasat mengikut Seksyen 381 Kanun Keseksaan yang memperuntukkan hukuman penjara maksimum tujuh tahun dan denda jika disabitkan kesalahan. – Berita Harian


Isu Kanak-Kanak Tanpa Kad Pengenalan Dijangka Curi Tumpuan

KUALA LUMPUR: Isu kewarganegaraan untuk kanak-kanak tanpa kad pengenalan (stateless children) dijangka antara yang mencuri tumpuan pada persidangan Dewan Rakyat hari ini.

Menurut Aturan Urusan Mesyuarat di laman rasmi Parlimen, isu itu terkandung dalam Sesi Waktu Pertanyaan-Pertanyaan Menteri yang diajukan Dr Kelvin Yii Lee Wuen (DAP-Bandar Kuching) kepada Menteri Dalam Negeri, antara lain berkaitan pelan kerajaan untuk memudah dan mempercepatkan proses mendapatkan status kewarganegaraan untuk golongan berkenaan.

Turut dibangkitkan dalam sesi itu nanti adalah pertanyaan daripada Shaharizukirnain Abd Kadir (PAS-Setiu) mengenai status pelaksanaan penebusan Ganti Cuti Rehat (GCR) kepada wang tunai selama 75 hari bagi penjawat awam yang berkhidmat selama 15 tahun seperti dibentangkan dalam Belanjawan 2020.

Usai sesi berkenaan, tumpuan dijangka terarah kepada sesi Pertanyaan-Pertanyaan Bagi Jawab Lisan dan antara dijangka menjadi perhatian adalah soalan daripada M Kula Segaran (DAP-Ipoh Barat) yang ingin tahu jumlah majikan yang diluluskan di bawah Program Subsidi Upah serta telah menyalurkan subsidi itu tanpa memberhentikan pekerja.

Selain itu, Datuk Ahmad Jazlan Yaakub (BN-Machang) pula ingin tahu langkah kerajaan dalam memperkenalkan dasar baharu terhadap pengambilan pekerja asing bagi menghapuskan pendatang tanpa izin.

Persidangan Dewan Rakyat kali ini akan berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19.

Ia termasuk pemakaian pelitup separuh muka, penyediaan dan penggunaan cecair pembasmi kuman serta jarak sosial satu meter antara tempat duduk Ahli Parlimen semasa persidangan berlangsung seperti yang diputuskan Mesyuarat Khas Menteri-Menteri Mengenai Pelaksanaan Perintah Kawalan Pergerakan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Di ESSZONE Dilanjut Hingga 24 Jun

KOTA KINABALU : Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan sehingga 24 Jun depan.

Pesuruhjaya Polis Sabah Datuk Idris Abdullah berkata, perintah berkurung itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayaf masih cuba menceroboh ke kawasan ini untuk melakukan penculikan dan jenayah rentas sempadan lain,” katanya dalam kenyataan hari ini.

Idris berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sekolah Akan Dibuka Semula?

KUALA LUMPUR: Kementerian Pendidikan Malaysia (KPM) dalam fasa merangka prosedur operasi standard (SOP) pasca Covid-19 bagi sesi persekolahan negara apabila ia dibuka semula.

Menteri Kanan (Pendidikan), Dr Mohd Radzi Md Jidin berkata, SOP berkenaan akan memberi penekanan terhadap perubahan kepada sesi pengajaran dan pembelajaran kepada 5.4 juta pelajar seluruh negara.

Menurutnya, ia cabaran besar kepada KPM untuk memastikan pelajar mematuhi SOP yang ditetapkan agar keselamatan dan kesihatan tidak terjejas ketika di sekolah.

“Jika dulu sebuah kelas boleh memuatkan sehingga 35 pelajar namun selepas ini jumlah itu akan dikurangkan kepada 16 hingga 17 orang bagi menjaga penjarakan sosial.

“Ini adalah cabaran KPM bagaimana untuk menempatkan pelajar ini agar sesi pembelajaran dapat dilaksanakan tetapi dalam masa sama SOP yang ditetapkan Kementerian Kesihatan Malaysia (KKM) dipatuhi,” katanya.

Beliau berkata demikian dalam program Soal Rakyat Wawancara Khas Bersama Menteri Kanan Pendidikan terbitan TV3, semalam.

Beliau berkata, guru juga perlu bersedia memastikan pelajar terus bermotivasi selepas tidak hadir ke sekolah lebih dua bulan lalu kerana pandemik Covid-19.

Katanya, peranan guru juga akan berbeza kerana perlu memastikan SOP yang ditetapkan dipatuhi pelajar apabila sekolah dibuka nanti.

“KPM akan membenarkan pelajar kelas peperiksaan Tingkatan Lima dan Enam untuk hadir ke sekolah terlebih dulu untuk memantau tahap kepatuhan serta keberkesanan SOP yang ditetapkan.

“Kementerian juga akan pastikan penerokaan ilmu itu akan terus berjalan dengan lancar walaupun dalam suasana pembelajaran yang berbeza,” katanya.- HMEtro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Tikam Perut Sendiri Selepas Simbah Isteri Air Panas

KOTA KINABALU: Seorang lelaki menjirus air panas ke atas isterinya sebelum menikam diri sendiri dalam pergaduhan di sebuah rumah di Kampung Pondo, Pulau Gaya, di sini, kelmarin.

Dalam kejadian kira-kira jam 11.30 malam itu, pasangan yang baru berkahwin beberapa bulan lalu itu dikatakan bergaduh berpunca daripada masalah kewangan yang dihadapi.

Pemangku Ketua Polis Daerah Kota Kinabalu, Superintendan George Abd Rakman, berkata sebelum kejadian, mangsa berusia 40 tahun dikatakan sedang menjerang air di dapur rumah.

Bagaimanapun, katanya, pertengkaran tiba-tiba tercetus antara mereka dan suspek berusia 41 tahun itu terus mengambil cerek air yang sedang dijerang dan menyimbahnya ke arah mangsa.

“Akibat kejadian, mangsa melecur pada bahu dan tangan kiri.

“Suspek pula dikataka terus mengambil sebilah pisau pemotong sayur dan menikam perut sendiri,” katanya ketika dihubungi, hari ini.

George berkata, siasatan mendapati, selama berkahwin, suspek sering ditendang dan ditampar oleh mangsa apabila bertengkar mengenai masalah kewangan.

“Pertengkaran semakin buruk apabila mangsa mengungkit perkara lalu dan itu dipercayai menyebabkan suspek mengawal emosi,” katanya.

Sementara itu, George berkata, setakat ini, mangsa dan suspek masih menerima rawatan di Hospital Queen Elizabeth dan dilaporkan dalam keadaan stabil.

Katanya, siasatan lanjut sedang dijalankan mengikut Seksyen 326A Kanun Keseksaan dan Seksyen 309 akta sama. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiang Elektrik Tumbang Dirempuh Pacuan Empat Roda

KOTA KINABALU: Sebuah tiang elektrik voltan tinggi milik Sabah Electiricty Sdn Bhd (SESB) tumbang apabila dirempuh oleh kenderaan pacuan empat roda di Jalan Lok Kawi, pagi semalam.

Kerja-kerja membaik pulih kerosakan dan menegakkan semula tiang yang tumbang dijalankan dengan serta merta oleh pasukan teknikal SESB.

Pengurus Besar Komunikasi Korporat Hajah Chendramata Hj Sinteh berkata, bagaimanapun kejadian itu tidak menyebabkan gangguan bekalan di kawasan berdekatan.

Beliau berkata, tindakan pantas orang awam untuk melaporkan kejadian seumpama itu amat dihargai untuk tindakan selanjutnya oleh pihak SESB.

“Sikap seumpama ini bukan saja dapat membantu SESB untuk memantau gangguan bekalan tetapi juga memastikan bahawa keselamatan awam dapat ditangani dengan melakukan kerja membaikpulih dengan kadar segera,” katanya dalam satu kenyataan media.

Sehubungan dengan itu, pengguna adalah dinasihatkan untuk terus melaporkan segera aduan kecemasan seperti wayar putus, tiang tumbang dan pokok tumbang di talian SESB Care Line SESB 15454 atau 088-515000 atau WhatsApp 019- 852 5427.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Sabah Tidak Akan Khianati Rakan GRS – Bung Moktar

KOTA KINABALU, 5 Dis : UMNO Sabah tidak akan mengkhianati jalinan kerjasamanya dengan parti dalam Gabungan Rakyat Sabah (GRS) dan berharap agar pendirian sama dipegang rakan lain dalam gabungan itu, kata Pengerusi Badan Perhubungan UMNO Sabah Datuk Seri Bung Moktar Radin.

Timbalan Ketua Menteri Sabah itu berkata perkara ini penting kerana kerjasama tersebut telah membolehkan GRS membentuk kerajaan negeri dan UMNO Sabah akan terus bersama-sama rakan parti lain dalam GRS untuk mengukuhkan kerajaan negeri bagi membela nasib rakyat.

“Jaminan (untuk terus bersama rakan GRS) sentiasa ada, ini bergantung kepada keikhlasan kita semua, UMNO memang ikhlas, kita tidak akan mengkhianati rakan kita dan kita juga minta rakan jangan mengkhianati kita, walau siapa sahaja rakan kita,” katanya pada sidang media selepas mempengerusikan Mesyuarat Badan Perhubungan UMNO Sabah hari ini.

GRS, yang terdiri daripada Perikatan Nasional (PN), Barisan Nasional (BN) dan Parti Bersatu Sabah (PBS), membentuk kerajaan negeri selepas memperoleh majoriti mudah 38 kerusi pada pilihan raya negeri (PRN) 26 Sept lepas.

Parti dalam gabungan PN pula terdiri daripada Bersatu, Parti Maju Sabah (SAPP) dan Parti Solidariti Tanah Airku (STAR) manakala BN terdiri daripada UMNO, MIC, MCA dan Parti Bersatu Rakyat Sabah (PBRS).

Ditanya mengenai spekulasi bahawa perkembangan politik di Perak akan menular ke Sabah, Bung Moktar berkata situasi di kedua-dua negeri tidak sepatutnya disamakan kerana masing-masing memiliki sentimen tersendiri.

“Kita di Sabah ada sentimen sendiri, kita utamakan kepentingan rakyat, yang penting kita harapkan pemimpin-pemimpin di Sabah memahami antara satu sama lain, bermakna kita mesti… tidak boleh berpecah, jika berpecah akibatnya rugi,” katanya.

Semalam, Menteri Besar Perak Datuk Seri Ahmad Faizal Azumu yang juga Timbalan Presiden Bersatu gagal mendapat undi percaya di Dewan Undangan Negeri (DUN) termasuk dalam kalangan Ahli DUN UMNO.

Dalam perkembangan lain, Bung Moktar berkata UMNO Sabah memutuskan tidak akan bertanding pada pilihan raya kecil DUN Bugaya yang dijadualkan pada 16 Jan tahun depan susulan kematian penyandangnya Datin Manis Muka Mohd Darah daripada Parti Warisan Sabah (Warisan).

“Terdapat beberapa faktor untuk keputusan ini dibuat sendiri oleh UMNO Sabah, antaranya pada PRN Sabah lepas, UMNO tidak bertanding di kawasan itu.

“UMNO Sabah menyokong sekiranya darurat (diisytiharkan) di Bugaya seperti di Batu Sapi bagi menjaga rakyat (daripada) dijangkiti COVID-19,” katanya. – BERNAMA


Kerajaan Sabah Cari Mekanisme Terbaik Bantu Mangsa Kebakaran Secara Berkesan

TAWAU, 22 Mac : Kerajaan Sabah akan mencari mekanisme terbaik bagi memastikan mangsa kebakaran di Kampung Kurnia Jaya, Batu 4, di sini pada Khamis lepas, mendapat bantuan secara lebih berkesan terutama dari segi tempat tinggal dengan penyediaan kawasan baharu untuk mendirikan rumah.

Timbalan Ketua Menteri Datuk Seri Bung Moktar Radin berkata perkara itu akan dibincangkan bersama Ketua Menteri Datuk Hajiji Noor, bagi membolehkan mangsa kebakaran membina hidup baharu bersama keluarga mereka secepat mungkin.

“Kebakaran (di Kampung Kurnia Jaya) baru-baru ini cukup besar, saya melihat sudah tiba masa kerajaan negeri mencari hala tuju baharu bagi memastikan mangsa yang ditimpa musibah ini mempunyai tempat untuk mereka berteduh.

“Selain itu, saya akan bawa isu mendesak pembinaan rumah di bawah Program Perumahan Rakyat (PPR), termasuk keperluan membina semula rumah di tapak kebakaran dalam mesyuarat kabinet akan datang, kerana pembinaan PPR ini juga memerlukan tanah,” katanya kepada pemberita selepas melawat dan menyampaikan bantuan kepada mangsa kebakaran di Kampung Kurnia Jaya, di sini, hari ini.

Terdahulu dalam ucapannya Bung Moktar yang juga Pengerusi Badan Perhubungan UMNO Sabah, melahirkan rasa sedih dan simpati dengan tragedi kebakaran yang memusnahkan ratusan rumah di kawasan penempatan atas air itu, pada Khamis lepas.

Sehubungan itu, katanya UMNO Sabah telah menyalurkan bantuan kemanusiaan sebanyak RM500, kepada setiap 670 keluarga mangsa yang terjejas.

“Bantuan ini diharap dapat meringankan beban mangsa kebakaran tersebut, dan akan diuruskan Jabatan Kebajikan Masyarakat serta Majlis Perbandaran Tawau.

“Saya difahamkan jumlah keluarga terjejas dijangka meningkat, kerana proses pendaftaran mangsa masih dijalankan. Pihak Baitulmal juga akan datang memberi bantuan kepada mereka,” katanya.

Dalam pada itu, mangsa kebakaran Malina Abdul Hali, 37, bersyukur dengan bantuan kewangan yang diberikan UMNO Sabah, dan berharap kerajaan dapat menyediakan bantuan PPR demi kelangsungan hidupnya sekeluarga.

“Sekarang ini saya masih tinggal di pusat pemindahan sementara (PPS), tetapi selepas ini terpaksa juga mencari rumah sewa. Saya berharap ada bantuan rumah kerana tidak mampu untuk bina semula, memandangkan suami cuma bekerja di kilang kaca dengan gaji RM1,000 sebulan,” katanya ketika ditemui Bernama.

Nasir Misil, 58, yang juga seorang imam masjid di Kampung Kurnia Jaya, pula berharap kerajaan membenarkan pembinaan semula rumah di tapak kebakaran tersebut.

“Saya sudah 31 tahun tinggal di sana dan apabila rumah musnah terbakar terpaksa berlindung di PPS Dewan Sri Balung di sini, saya tidak tahu mahu tinggal di mana lagi selepas ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bot Karam Di Pitas: Dua Selamat, Dua Maut, Seorang Masih Hilang

KOTA KINABALU, 6 Ogos: Tiga lagi mangsa bot karam di perairan Tanjung Berungus, Pitas, tengah hari tadi, ditemui penduduk kampung termasuk dua mangsa lelaki disahkan meninggal dunia.

Ketua Polis Daerah Kota Marudu, Supt Mohd Izaan Abdullah berkata berikutan penemuan itu jumlah keseluruhan mangsa ditemui adalah empat orang termasuk seorang wanita yang ditemui selamat sebelum ini.

“Menurut maklumat yang diterima, mangsa terdiri daripada lima orang iaitu tiga lelaki dan dua wanita dewasa. Difahamkan, awal pagi tadi, semua mangsa bergerak dari Kampung Malubang, Pitas dengan menaiki bot iaitu perjalanan mengambil masa kira-kira lebih satu jam ke Kudat.

“Mereka ke Kudat untuk membeli barang keperluan dan sekitar jam 11 pagi mereka bergerak pulang ke Pitas dan ketika dalam perjalanan angin kencang berlaku iaitu kira-kira jam 12.30 tengah hari,” katanya dalam satu kenyataan.

Mohd Izaan berkata, ekoran keadaan cuaca buruk, bot mereka naiki dipukul ombak dan terbalik.

“Seorang mangsa wanita diselamatkan oleh penumpang sebuah bot yang dalam perjalanan menuju ke Kampung Naruntung, Pitas. Mangsa kemudian dihantar ke Kampung Berungus, Pitas dan sebaik mengetahui kejadian itu, sebuah bot dari kampung berkenaan keluar untuk mencari mangsa yang lain.

“Penduduk kampung kemudian menemui tiga mangsa yang lain dimana seorang terselamat manakala dua lagi sudah meninggal dunia termasuk pemandu bot berkenaan dan seorang lagi mangsa wanita belum ditemui,” katanya.

Katanya, usaha mencari mangsa masih diteruskan.


Penganggur Ditahan Edar Dadah

KUNAK: Seorang lelaki tempatan ditahan dalam Op Sarang dipercayai terbabit dengan pengedaran dadah di Taman Sri Idaman, di sini, tengah malam tadi.

Ketua Polis Daerah Kunak, Superintenden Baharin Md. Tahir berkata, dalam operasi pukul 12.05 tengah malam tadi, polis turut menemukan dadah jenis syabu seberat 5.11 gram dalam simpanan suspek berumur 38 tahun.

“Bertindak atas maklumat yang diterima, sepasukan anggota polis melakukan pemantauan di Taman Sri Idaman.

“Hasil pemantauan yang dilakukan polis menjumpai seorang lelaki dalam keadaan mencurigakan di belakang sebuah rumah di situ,” katanya dalam satu kenyataan hari ini.

Tambah Baharin, hasil pemeriksaan yang dilakukan, polis menemukan satu plastik lutsinar berisi ketulan hablur dipercayai syabu di tempat duduk suspek.

“Ujian saringan air kencing ke atas suspek yang tidak bekerja dan sudah berkahwin itu juga menunjukkan positif dadah yang sama.

“Sehubungan itu, suspek ditahan dan polis merampas dadah yang dianggarkan bernilai RM750,” katanya.

Tambahnya, kes disiasat mengikut Seksyen 39 A (1) Akta Dadah Berbahaya 1952 Dan Seksyen 15(1)(a) akta yang sama atas kesalahan pengedaran dan memasukkan dadah ke dalam badan.


“Menyesal Tak Sudah” Polis Berjaya Menangkap Seorang Wanita Miliki Dadah Jenis Syabu

TAWAU, 04 Februari 2019 – “Menyesal tak sudah” istilah buat seorang wanita yang berjaya ditangkap kerana memiliki dadah jenis syabu seberat 50.60 gram di rumahnya di kawasan Kampung Melati Burut Bombalai, awal pagi tadi oleh sepasukan Polis yang diketuai oleh Pegawai Polis dari Jabatan Siasatan Jenayah Narkotik IPD Tawau bersama anggota polis Balai Bombalai dan PPK Merotai/Brumas.

Menyedari kehadiran pihak Polis, suspek telah membuang sesuatu ke bilik tandas dan cuba melarikan diri namun berjaya ditahan setelah berlaku sedikit pergelutan.

Pemeriksaan lanjut telah dibuat dan menjumpai satu beg silang berwarna coklat dan berisi 3 paket plastik lutsinar pelbagai saiz berisi bahan hablur jernih disyaki dadah jenis syabu yang telah disembunyikan di bilik tandas rumah tersebut.

Suspek bersama rampasan telah dibawa ke Balai Polis untuk siasatan selanjutnya dan kes disiasat mengikut Seksyen 39B Akta Dadah Berbahaya 1952.

Orang ramai yang mempunyai sebarang maklumat berkaitan dadah dan jenayah boleh menyalurkan maklumat seperti berikut.


PRN SABAH: Lebih 2,500 Saluran Mengundi Dibuka Mulai 7.30 Pagi Ini

KOTA KINABALU: Sebanyak 2,540 saluran di 741 pusat mengundi dibuka di semua 73 kerusi Dewan Undangan Negeri (DUN) pada 7.30 pagi ini bagi membolehkan rakyat Sabah memilih kerajaan baru pada pilihan raya negeri (PRN) ke-16.

Proses pengundian yang melibatkan 1,088,711 daripada 1,103,646 pengundi biasa, akan dikendalikan 17,257 petugas pilihan raya sehingga waktu mengundi tamat pada 5 petang.

Menurut Jabatan Meteorologi Malaysia, cuaca pada sebelah pagi diramal hujan di 1-2 tempat di bahagian Pantai Barat, Kudat, pedalaman dan Sandakan, manakala ribut petir di 1-2 tempat di bahagian Pantai Barat, pedalaman dan Sandakan pada sebelah petang.

Memandangkan PRN ini diadakan dalam keadaan negara masih berdepan ancaman pandemik Covid-19 terutama di Sabah yang saban hari menyaksikan peningkatan kes positif baru virus itu, seramai 1,594 petugas kesihatan turut ditempatkan di pusat mengundi di seluruh negeri.

Pesuruhjaya Polis Sabah Hazani Ghazali pula meminta orang ramai agar keluar mengundi tanpa sebarang keraguan dan pihaknya memberi jaminan proses PRN Sabah akan berjalan lancar.

PRN kali ini diadakan selepas Ketua Menteri Mohd Shafie Apdal membubarkan DUN Sabah sehari selepas bekas ketua menteri Musa Aman mendakwa memperoleh cukup majoriti untuk membentuk kerajaan baru.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Baiknya Penduduk Kampung Kuai Kandazon

PENAMPANG: Perhentian bas di Kampung Kuai Kandazon, Penampang menjadi lokasi pemberian keperluan barangan asas secara percuma kepada penduduk setempat yang memerlukan sejak pelaksanaan Perintah Kawalan Pergerakan (PKP).

Penduduk kampung berkenaan akan menyumbangkan keperluan makanan mengikut kemampuan masing-masing setiap hari untuk individu atau keluarga yang terjejas pendapatan harian mereka.

Pelbagai keperluan asas atau makanan disumbangkan seperti ikan, sayur-sayuran, kuih-muih dan beberapa barangan kering lain.

Malahan terdapat sesetengah penderma turut membungkus sumbangan mereka di dalam plastik khas yang sudah mengandungi pelbagai barang keperluan termasuklah beras dan minyak masak.

Pengerusi Majlis Pengurusan Komuniti Kampung (MPKK) Kampung Kuai Kandazon, Valentine Benilus berkata semua barangan sumbangan penduduk kampung akan digantung dan sesiapa yang memerlukan hanya perlu datang ke perhentian bas terbabit untuk mengambilnya.

“Usaha ini sudah bermula sejak minggu pertama PKP diumumkan pada 18 Mac lalu. Permulaan inisiatif ini hanya dimulakan oleh beberapa penduduk kampung sahaja berikutan menyedari ada golongan kurang berkemampuan yang terkesan serta tidak dapat turun bekerja.

“Bagaimanapun, jumlah penderma untuk aktiviti ini semakin ramai selepas melihat sambutan luar biasa yang diterima dalam kalangan penduduk,” katanya ketika dihubungi, hari ini.

Dalam pada itu, Valentine berkata walaupun keadaan ketika ini sedikit sukar khususnya buat yang tinggal di kawasan kampung namun secara tidak langsung dapat melihat perpaduan serta sikap prihatin penduduk dalam sesebuah kampung.

Kampung Kuai Kandazon terletak sekitar tujuh kilometer daripada pekan Donggongon.

Kampung terbabit terdapat kira-kira 140 buah rumah dan memiliki kepadatan penduduk seramai 800 orang. – HMetro


Jangan Politikkan Isu Pelaksanaan PKPB Di Sabah

KOTA KINABALU: Parti Warisan Sabah (Warisan) membidas kenyataan Ketua Penerangan Parti Bersatu (Bersatu) Sabah berkaitan dakwaan Ketua Menteri, Datuk Seri Mohd Shafie Apdal membuat “U-turn” berhubung Perintah Kawalan Pergerakan (PKP).

Setiausaha Agung Warisan, Datuk Loretto Padua, berkata Datuk Joniston Bangkuai mungkin kekurangan idea untuk mempertahankan keputusan kerajaan pusat berhubung pelaksanaan Perintah Kawalan Pergerakan Bersyarat (PKPB).

“Jangan mempolitikan isu ini. Ketua Menteri sudah memberikan penerangan iaitu kerajaan negeri memandang serius berkenaan keselamatan serta kesihatan rakyat Sabah berbanding ekonomi negeri.

“Kerajaan negeri perlu meneliti dan mengkaji sedalam-dalamnya sebelum melaksanakan PKPB di negeri ini.

“Tiada istilah “U-turn” dalam perkara ini kerana keputusan yang dibuat oleh kerajaan dengan membenarkan sektor pertanian dan perhutanan dibuka apabila kajian terperinci sudah dijalankan,” katanya menerusi kenyataan media di Kota Kinabalu, hari ini.

Dalam kenyataan sama, Loretto meminta pihak berkaitan tidak mengkritik kerajaan negeri sewenangnya apabila Ketua Menteri

berusaha mentadbir negeri tanpa campur tangan Persekutuan.

“Hal ini menunjukkan kita mahu kebebasan dalam membuat keputusan.

“Paling penting kerajaan negeri memberi garis panduan kepada semua pemain sektor yang terbabit berkenaan dengan prosedur operasi standard (SOP) dan garis panduan yang perlu dilaksanakan,” katanya.- BH Online

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


19 Tempat Menarik Di Sandakan Bandar Alam Semulajadi

Bandar kedua yang terbesar di Sabah, Sandakan menawarkan banyak tarikan menarik yang mampu membuatkan jiwa travel anda bergetar. Disinilah anda dapat melihat kekayaan flora dan fauna yang eksotik di bumi Borneo yang pastinya akan meninggalkan memori indah buat anda sekeluarga.

Bukan itu sahaja, kota yang pernah mengalami kemusnahan yang dahsyat akibat Perang Dunia Kedua ini juga memiliki banyak peninggalan sejarah yang menarik untuk diselami dan diamati. Dimanakah lokasi-lokasi tempat menarik ini?

Teruskan membaca senarai tempat menarik di Sandakan ini, percayalah tiada satu pun yang boleh anda abaikan, kerana masing-masing memiliki aura yang hebat menggoda anda untuk datang.

Kampung Nelayan yang terletak di Sandakan ini bukanlah perkampungan biasa kerana kedudukannya yang unik iaitu di atas air laut. Anda boleh sampai ke sini dengan menaiki bot yang tak lain tak bukan adalah cara yang paling menarik untuk melihat dengan dekat perkampungan terapung ini. Dikatakan, penduduk di sini berasal dari negara Brunei, menarik juga untuk dikaji sebab kedatangan mereka ke sinikan?

Seperti kampung nelayan yang lain, disinilah anda dapat melihat kehidupan sebenar masyarakat yang menjadikan hasil laut sebagai mata pencarian utama dengan kewujudan bot yang begitu banyak disekitar jeti.

Di sekitar kawasan ini juga anda dapat melihat banyak makanan laut yang dijual murah dan segar. Sesetengah rumah di kawasan perkampungan ini turut mempamerkan produk hasil laut untuk dijual.

Melihat rumah Agnes Newton Keith ini macam tak sangka bahawa ini pada suatu ketika dahulu adalah rumah pasangan mat saleh,  Mr Harry Keith dan isterinya Agnes Newton Keith. Mana tidaknya, reka bentuknya cukup klasik seperti rumah di kampung-kampung Melayu. Rumah yang dicat putih ini telah dibina semula oleh Kerajaan Negeri Sabah pada tahun 1946 setelah dimusnahkan semasa Perang Dunia Ke-2.

Rumah ini kini menyimpan pelbagai artifak peperangan, barangan antik termasuklah info tentang kehidupan Agnes Keith. Siapakah Agnes Keith ini? Beliau adalah seorang penulis yang telah menghasilkan tiga buah buku yang diinspirasikan dari kehidupan di Sabah, salah satunya adalah buku yang bertajuk “Land Below The Wind” yang menjadikan negeri Sabah terkenal sehingga ke peringkat dunia.

Waktu Operasi: Setiap Hari (9.00am – 5.00pm)

Harga: Warganegara Dewasa RM2 | Warganegara Atas 55 Tahun & Kanak-kanak Bawah 12 Tahun Percuma | Pelancong RM15

Alamat: Agnes Keith House, Jalan Istana, 90709 Sandakan

Deramakot Forest Reserve adalah hutan simpan yang berkeluasan 55,507 hektar. Apa yang istimewanya tentang hutan ini adalah kerana ianya adalah hutan pertama di dunia yang diakui oleh  Forest Stewardship Council sebagai hutan yang dijaga dengan baik.

Ini kerana, aktiviti pembalakan di sekitar hutan ini sentiasa dijalankan mengikut konsep “Reduced Impact Logging” ataupun Pembalakan Kurang Impak (RIL) yang mana, aktiviti pembalakan hanya boleh dilakukan ke atas pokok-pokok yang hanya memberikan kesan minimal kepada tanah dan hutan di sekitar apabila ditebang.

Barulah flora dan fauna terasa disayangi, kan bagus kalau semua hutan diberikan layanan istimewa sebegini.

Harga: Masuk RM15 | Kenderaan RM100 | Kamera RM10

Alamat: Deramakot Forest Reserve, Telupid, Beluran

Rainforest Discovery Centre yang terletak di Hutan Simpan Sipilok-Kabili ini adalah habitat kepada haiwan yang disayangi ramai, yang tak lain tak bukan di Borneo ini, Orang Utan.

Anda akan berjalan melalui canopy walk yang disediakan untuk menyelami flora dan fauna yang terbentang luas di kiri dan kanan sambil ditemani bunyi kicauan burung yang terbang penuh keriangan di sekitar hutan.

Jangan lupa untuk bawa teropong, mana tahu, kalau-kalau terlihat haiwan eksotik di kejauhan. Alang-alang sudah ke sini, rancanglah untuk melawat Santuari Orang Utan Sepilok yang terletak hanyalah bersebelahan dengan Rainforest Discovery Centre ini.

Waktu Operasi: Setiap Hari (8.00am – 5.00pm)

Harga: Dewasa MyKad: RM7, Pelancong: RM15 | Kanak-kanak MyKad: RM3, Pelancong: RM7 | Bawah 5 Tahun Percuma

Tak sah rasanya kalau tak melawat apa sahaja yang memiliki status sebagai yang ‘paling’ bila melawat sesebuah destinasi kan? Kalau anda nak tahu, Gua Gomantong ini adalah gua batu kapur yang paling besar di negeri Sabah. Gua batu kapur ini memiliki bukan satu tapi 27 buah gua kecil yang telah beratus tahun menjadi tempat persarangan burung layang-layang.

Kalau sudah namanya gua, anda juga boleh menjangkakan kehadiran banyak burung kelawar yang pelbagai jenis seperti Fawn Leaf-Nose dan Philippine Forest Horseshoe, maka bersedialah dengan topeng muka untuk menapis bau najis kelawar yang agak menusuk hidung ya? Sekiranya anda merancang untuk ke sini, waktu yang terbaik adalah antara bulan Februari ke bulan Ogos untuk melihat sarang burung layang-layang.

Waktu Operasi: Setiap Hari (8.00am – 6.00pm)

Harga: Dewasa MyKad: RM5, Pelancong: RM30 | 18 Tahun & Kebawah MyKad: RM2, Pelancong: RM15

14. Borneo Sun Bear Conservation Centre

Lokasi Borneo Sun Bear Conservation Centre ini hanyalah beberapa minit sahaja dari Santuari Orang Utan.

Seperti namanya, di sini anda dapat melihat di depan mata spesies beruang yang terkecil di dunia yang terancam kewujudannya akibat pemburuan dan pembalakan haram, Sun Bear ataupun Beruang Madu.

Disebabkan betapa terancamnya spesies ini, pusat pemuliharaan ini ditubuhkan, bayangkanlah jika haiwan secomel ini dibiarkan pupus, sedih bukan?

Untuk melihat beruang ini, anda sekeluarga perlu berjalan di atas dek pemerhatian yang disediakan. Janganlah terlalu excited sangat semasa berada di sini kerana beruang madu ini teramatlah sensitif dengan bunyi bising. Kalau dah bising, apa pun tak dapat dilihat.

Waktu Operasi: Setiap Hari (9.00am – 3.30pm)

Harga: Dewasa MyKad: RM15, Pelancong: RM30 | 12 – 17 Tahun MyKad: RM2, Pelancong: RM5 | Bawah 12 Tahun Percuma

Alamat: Bornean Sun Bear Conservation Centre, PPM 219, Elopura, 90000 Sandakan

Pada tahun 1945, tapak Sandakan Memorial Park ataupun Taman Peringatan Sandakan ini pernah menjadi saksi kepada kekejaman tentera Jepun yang telah menjadikan sebilangan besar askar Australia dan British sebagai tawanan perang.

Bukan seorang dua yang terbunuh sewaktu menjadi tawanan, tetapi lebih daripada 2400 orang terkorban dan yang terselamat hanyalah 6 orang tawanan yang berjaya melarikan diri. Bayangkanlah situasi di Sandakan pada waktu itu.

Kini, untuk memperingati mereka yang telah terbunuh, memorial ini ditubuhkan. Anda juga dapat melawat sebuah muzium kecil yang ada di sini untuk mendalami lebih banyak lagi tentang sejarah Sandakan yang penuh dengan peristiwa hitam.

Alamat: Sandakan Memorial Park, Mile 8, Jalan Labuk Utara, Taman Rimba, 90702 Sandakan, Sabah

12. Labuk Bay Proboscis Monkey Santuary

Apa pula Proboscis Monkey ini? Kalau anda nak tahu, nama lain bagi monyet ini adalah Monyet Belanda iaitu spesies monyet yang berhidung besar dan panjang.

Untuk melihat keletah monyet unik yang hanya wujud di sekitar Borneo ini, mai singgah ke Labuk Bay Proboscis Monkey Santuary. Santuari ini terletak tidak jauh dari Kampung Semawang, di tengah-tengah kawasan hutan bakau di Labuk Bay, Sandakan.

Sampai sahaja ke sini, anda perlu menaiki platform pemerhatian yang disediakan untuk mendekati haiwan eksotik ini, jangan risau, monyet ini bukanlah daripada spesies yang agresif. Jangan lupa untuk bawa kamera!

Waktu Operasi (Jadual Waktu Pemerhatian): Platform A (9.30am – 2.00pm) | Platform B (11.30am – 4.30pm)

Harga: Dewasa MyKad: RM15, Pelancong: RM60 | Kanak-kanak MyKad: RM5, Pelancong: RM30 | Kamera RM10

Alamat: Labuk Bay Proboscis Monkey Sanctuary, Yet Hing Oil Palm Estate, Off Jalan Labuk, Sandakan

Tak akanlah tak shopping barangan yang terkenal di negeri yang sudah penat dilawati dari jauhkan? Bila dengar Sabah sahaja, pastinya bercahaya mata para wanita yang mengidamkan barangan kemas diperbuat daripada mutiara. Bukan hanya mutiara, lain-lain yang terkenal di negeri ini juga adalah seperti produk kristal dan sudah semestinya hasil laut yang segar.

Di manakah lokasinya untuk melihat dan membeli-belah semua ini? Jawapannya adalah di Pasar Umum Sandakan. Pasar ini bukanlah seperti pasar biasa yang terletak di tepian jalan, tapi merupakan pasar di dalam bangunan 3 tingkat.

Macam-macam boleh dijumpai di sini contohnya sayur-sayuran, hasil laut dan buah-buahan yang segar di tingkat 1, dan barangan yang merambangkan mata wanita di tingkat 2. Kalau anda nak merasa makanan tradisi orang Sabah, pasar inilah salah satu lokasi yang pasti tidak akan mengecewakan anda.

Waktu Operasi: Setiap Hari (3.00am – 7.30pm)

Alamat: Jalan Pryer, Pusat Bandar Sandakan, 90000 Sandakan

Sandakan Crocodile Farm ini terletak sekitar satu setengah jam dari bandar Sandakan. Jauh juga ya? Tapi percayalah, lawatan anda ke taman buaya ini terasa amat berbaloi kerana ia merupakan taman buaya yang terbesar di Malaysia dengan lebih daripada 3000 ekor buaya di dalamnya.

Selain buaya, di sini juga terdapat taman kanak dan sebuah zoo mini yang menempatkan ikan Amazon bersaiz besar. Apa lagi yang menarik? Kalau anda datang pada hari Ahad ataupun cuti umum, anda bukan sahaja dapat melihat pertunjukan buaya, tapi juga pertunjukan haiwan menggerunkan yang lain iaitu ular. Barulah thrill!

Waktu Pertunjukan di Sandakan Crocodile Farm:

Pertunjukan Buaya: Isnin – Jumaat (11:45am & 4.00pm)

Pertunjukan Buaya & Ular: Ahad & Cuti Umum (11.00am, 2.00pm & 4.00pm)

Waktu Diberi Makan: 9.00am – 4.30pm

Alamat: Sandakan Crocodile Farm, Batu 8, Jalan Labuk, Sandakan

Pulau yang terletak berhadapn dengan perkampungan Sim-Sim, Pulau Berhala ini memiliki dua buah bukit batu pasir yang bercantum dengan satu sama lain pada ketinggian 600 kaki dari aras laut.

Disebabkan kehadiran batu kapur ini, anda boleh menemui gua yang memukau dan unik untuk diterokai. Jika anda naik ke puncak bukit ini pula, terdapat rumah api, manakala, sudut curam bukit ini diselubungi oleh hutan simpan dengan tumbuhan pinggir laut yang menjadi tarikan para pengkaji botani.

Jangan menganggap anda seorang sahaja yang berada di pulau ini seperti di dalam filem Cast Away, kerana di sebelah barat pulau ini terdapat sebuah kampung di tepian pantai indah yang sering dijadikan tempat perkelahan.

Anda rasa pulau ini senaif yang didengari? Sebenarnya disebalik keindahannya Pulau Berhala menyimpan misteri dan sejarah yang menarik untuk didengar. Nak tahu? On kan mood Sherlock Holmes anda.

Sungai Kinabatangan ini agak luar biasa panjangnya, berukuran 560 km, menjadikan ia sungai yang terpanjang di negeri Sabah. Anda sekeluarga dapat menikmati pelayaran yang seluas pemandangan, dan membuka mata anda tentang geografi sekitar Sabah yang menarik untuk diamati.

Rasanya, menyelusuri Sungai Kinabatangan ini adalah satu aktiviti yang wajib dilakukan untuk sebuah kepuasan percutian yang sebenar.

Di sepanjang perjalanan, anda akan disajikan dengan pemandangan ladang kelapa sawit, kawasan perkampungan dan bandar-bandar kecil sekitar Sabah. Bukan itu sahaja, pada waktu inilah anda boleh melihat kekayaan fauna yang ditawarkan muka bumi Borneo seperti orang utan, ungka, monyet, dan banyak lagi.

Kalau bernasib baik, mungkin juga gajah-gajah besar yang digelar Borneo Pygmy Elephants akan menunjukkan diri.

Pulau Lankayan adalah sebuah pulau yang cukup istimewa, istimewanya luar biasa kerana ia menawarkan lebih daripada 30 lokasi yang best untuk aktiviti menyelam yang kebanyakannya boleh diakses dengan menaiki bot beberapa minit dari jeti pulau.

Yang menariknya, ada juga kawasan menyelam yang memiliki bangkai kapal untuk diterokai. Memang menarik, tapi anda dah ada skills menyelam? Kalau tak ada lagi, apa kata kalau mula belajar dari sekarang, barulah dapat menikmati travel dengan keseronokan yang maksimum.

Sebab lain kenapa anda mesti menyelam skuba di sini adalah kerana kekayaan faunanya yang memang wow! Antara hidupan laut yang dapat dilihat adalah ikan anemone, ikan kerapu, blue ribbon eel, juvenile cat fish dan bermacam-macam lagi. Semua ini dapat dinikmati secara HD di dalam air yang cukup jernih.

Juga sebahagian daripada Taman Laut Pulau Penyu, Pulau Selingan menempatkan sebuah pusat penjagaan dan penetasaan telur penyu yang pertama dibina di Malaysia iaitu pada 1 Ogos 1996.

Jenis penyu yang mendarat di sini adalah Penyu Karah dan Penyu Hijau yang selalunya datang mendarat ketika malam menjelma untuk bertelur.

Namun begitu, anda tidak dibenarkan berada di kawasan pantai ketika ini untuk mengelakkan penyu daripada berasa terganggu, namun sebenarnya renjer atau pihak pengurusan tetap bagi peluang untuk anda melihat penyu pada waktu ini dengan pengawasan mereka.

Harga: Dewasa MyKad: RM30, Pelancong: RM60 | Kanak-kanak MyKad: RM20, Pelancong: RM30 | Kamera (Tanpa Flash) RM10

Masjid Jamek Sandakan ataupun Masjid Jamek As-Sheikh Hasabollah At-Tohiri adalah sebuah masjid yang sudah pun berusia lebih daripada 130 tahun. Masjid tua yang dibina sekitar tahun 1880-an ini merupakan masjid yang memainkan peranan penting dalam penyebaran ilmu agama Islam ketika zaman pemerintahan British di Borneo Utara.

Masjid yang terletak di lereng bukit ini dikatakan telah diasaskan oleh pedagang dan pendakwah yang datang dari Yemen menggunakan hasil sumbangan penduduk setempat, namun ada juga yang mengatakan ianya telah dibina oleh seorang penduduk Sandakan berketurunan India Muslim.

Disebabkan usia masjid ini yang telah terlalu tua, sudah semestinya ia pernah melalui peristiwa yang menarik. Salah satunya adalah kerana ia pernah dijadikan tempat perlindungan beberapa tentera Jepun dan penduduk ketika Perang Dunia Kedua.

Alamat: Lebuh Empat, Pusat Bandar Sandakan, 90000 Sandakan

Terletak di hadapan High Court Sandakan, Sandakan Liberation Monument adalah sebuah monumen unik yang dibina untuk memperingati tentera bersekutu yang terkorban di Borneo Utara sewaktu menentang askar Jepun, sebuah pengorbanan yang membawa kepada pengakhiran Perang Dunia Kedua.

Tugu yang berbentuk senapang rifle dengan topi di hujungnya ini menunjukkan tradisi yang diamalkan tentera bagi melambangkan tempat dimana pejuang telah gugur.

Alamat: Sandakan Liberation Monument (Hadapan High Court Sandakan)

Scout Nature Park adalah sebuah taman ahli pengakap yang mempunyai lanskap alam semula jadi indah untuk dinikmati. Jangan risau, anda yang tidak berpakaian pengakap pun boleh menjadikan taman ini sebagai tempat bersantai bersama keluarga. Selain melihat pemandangan hijau di sekitar, anda juga dapat mempelajari banyak tentang Persatuan Pengakap di Daerah Sandakan.

Alamat: Jalan Borehole 4, 90000 Sandakan

Secara keseluruhannya, Sabah sebenarnya banyak memiliki tugu yang unik yang sememangnya menarik untuk dijadikan latar belakang foto percutian. Salah satu tugu ini adalah yang terletak di Jalan Lubuk di mana terdapat sebuah bulatan yang ditengahnya berdiri dengan tegak tugu seekor buaya.

Muncung buaya ini dikatakan menghala ke arah Sandakan Crocodile Farm yang terletak tidak jauh dari sini. Apa lagi? Nampak sahaja Bulatan Buaya ini, teruslah singgah ke taman buaya yang terbesar di Malaysia ini ya. Sebelum itu jangan lupa untuk berselfie di depan tugu buaya berdiri ini.

Alamat : Bandar Labuk Jaya, Batu 7, Sandakan

1. Sepilok Orang Utan Rehabilitation Centre

Haiwan terpelihara Orang Utan ataupun nama lainnya Wild Red Apes dapat dilihat dalam habitat semula jadinya sekiranya anda sekeluarga melawat Sepilok Orang Utan Rehabilitation Centre.

Saat tiba di sini, anda akan melalui laluan kayu yang akan membawa kaki anda menuju ke arah galeri dan platform tempat memberi Orang Utan makanan. Disarankan untuk anda datang sekitar 30 minit awal sebelum waktu haiwan ini diberi makan kerana sekiranya anda terlewat, kemungkinan pekerja di pusat ini tidak akan membenarkan anda masuk, kan dah sedih?

Info lain yang perlu anda tahu adalah Sepilok Orang Utan Rehabilitation Centre turut menyediakan tempat solat, kedai cenderamata, pusat informasi yang memaparkan video 6 kali sehari, kafe dan tandas yang bersih.

Waktu Operasi: Sabtu – Khamis (9.00am – 12.00pm & 2.00pm – 4.00pm) | Jumaat (9.00am – 11.00am & 2.00pm – 4.00pm) | Waktu Orang Utan Diberi Makanan (10.00am – 3.00pm)

Harga: Dewasa MyKad: RM5, Pelancong: RM30 | 18 Tahun & Kebawah MyKad: RM2, Pelancong: RM15 | Kamera RM10

Alamat: Sabah Wildlife Department, W.D.T. 200, Sandakan, Jalan Sepilok, Sepilok, 90000 Sandakan

Inilah dia antaranya tempat menarik di Sandakan yang anda boleh lawati, sebuah daerah dalam negeri Sabah yang kaya dengan fauna dan flora yang terjaga indah serta peristiwa sejarah yang mustahil dilupakan. Ingin lebih sebab untuk melawat Negeri Bawah Bayu ini?

Apa kata kalau anda menjenguk sejenak artikel kami berkaitan tempat menarik di Sabah untuk melihat senarai destinasi hebat yang tak terkira banyaknya. Namun, sekiranya anda inginkan percutian dalam kedinginan setelah berhari-hari melalui kepanasan kota, jom baca artikel kami tentang tempat menarik di Kundasang.

Sudah merancang ke mana nak pergi? Jangan lupa untuk melayari booking.com untuk mencari penginapan hebat dalam harga yang menceriakan minda bajet anda.


‘Tolong Padamkan Video Tu, Saya Tak Nak Mereka Malu, Saya Buat Hal Sebab Tu Kena Pukul’ – Mangsa

Susulan viral klip video seorang remaja lelaki dibelasah teruk oleh dua suspek, individu yang menyebarkan video itu tampil merayu kepada orang ramai agar memadamkan video tersebut dari terus tersebar di media sosial.

Menurut lelaki yang dikenali sebagai Mirul itu berkata, kes tersebut telah diselesaikan di antara kedua-dua pihak dan laporan polis telahpun dibuat.

“Kepada semua yang viralkan video itu, tolong delete sebab benda dah settle. Jangan nak besar-besarkan lagi okey.

“Saya bersalah sebab viralkan. Saya tak fikir orang. Jadi, tolonglah ye kepada semua yang di luar sana itu, delete video tersebut.

“Mohon jasa korang, kes ini dah settle dengan keluarga si pelaku dan ayah kepada mangsa pukul. Tolong delete ye sebab ini arahan dari pihak atasan. Tolong bagi kerjasama ye kawan-kawan.

Laporan sudah siap. Jadi saya mohon semua doakan kawan saya sekarang ini dipermudahkan urusan.” katanya.

Namun, netizen tidak berpuas hati dengan tindakan lelaki itu yang dianggap cuba menutup kes tersebut sedangkan kejadian itu jelas merupakan kes jenayah yang perlu ditangani dengan tindakan undang-undang.

“Saya yang tengok video ini tak rasa kes ini patut settle begitu sahaja. Tolong buat laporan polis atau bagi PDRM ambil tindakan terhadap yang pijak dan memulakan pukulan.

“Awak kakak ke, adik dia ke, saya rasa patut awak jadi orang yang bertanggungjawab,” kata netizen.

Sementara itu di Instagram Awie MBR69 memuat naik audio rayuan seorang lelaki yang  mendakwa dirinya adalah mangsa pukul dalam video viral tersebut, agar video itu dipadamkan segera.

“..saya yang kena pukul teruk… Tolonglah bang, delete video tu bang. Bapak saya dah settlekan dengan budak-budak tu bang. Saya tak nak budak-budak itu malu bang.

“Abang buat begini, abang timbulkan rasa marah netizen. Disebabkan abang, kawan-kawan saya malu. Memang saya ada buat hal, sebab itu saya kena pukul. Tolong bang delete video itu bang, saya merayu sangat pada abang.” kata individu yang mendakwa dirinya adalah mangsa dalam kejadian itu.

Berdasarkan klip audio itu, netizen tidak menolak kemungkinan bahawa lelaki itu telah diugut oleh seseorang.

Sumber: Instagram @Mmirrull , @awiembr69 TheReporter


Sabah Terima Penerbangan Antarabangsa Pertama Dari Singapura Pada 16 April

KOTA KINABALU: Sabah dijadual menerima kemasukan penerbangan antarabangsa yang pertama dari Singapura pada 16 dan 29 April ini selepas pintu sempadan negara dibuka 1 April lepas.

Menteri Pelancongan, Kebudayaan dan Alam Sekitar Sabah Jafry Ariffin berkata, penerbangan berkenaan adalah melalui pesawat AirAsia dan Scoot, iaitu penerbangan tambang murah Singapura.

“Saya yakin ramai (pelancong Singapura) yang menanti penerbangan ke Sabah kerana sebelum ini saya mendapat jemputan bersama ejen pelancongan (Singapura) untuk berbincang perkara ini tetapi pintu sempadan masih ditutup” katanya.

Beliau berkata demikian kepada pemberita selepas merasmikan program Juadah Keluarga Malaysia anjuran Sutera Harbour Resort, malam tadi.

Jafry berkata, selain Singapura, penerbangan dari Brunei Darussalam juga akan beroperasi ke Sabah bermula pada 6 Mei depan dengan dua kali penerbangan dalam seminggu, iaitu pada hari Jumaat dan Ahad.

Mengenai program itu, Jafry berkata, ia merupakan aktiviti tahunan resort berkenaan yang diadakan setiap kali Ramadan, namun sejak wabak Covid-19 melanda negara dua tahun lepas ia dihentikan buat sementara waktu.

Beliau berkata, dengan peralihan ke fasa endemik mulai April ini, akan membolehkan lebih banyak resort mahupun hotel menyediakan hidangan juadah pelbagai jenis makanan sekali gus memeriahkan suasana Ramadan.

Sementara itu, Ketua Pegawai Eksekutif Kumpulan Sutera Harbour Resort Gilbert Ee berkata, Juadah Keluarga Malaysia akan bermula pada pukul 6 petang setiap hari sehingga 10 malam dengan harga RM138.00 untuk dewasa dan RM70.00 untuk kanak-kanak berusia empat hingga 11 tahun.

Beliau berkata, lebih 300 juadah berbuka puasa yang disahkan halal disediakan selain persembahan ghazal istimewa akan dimainkan semasa berbuka puasa dan kemudahan surau turut disediakan untuk tetamu menunaikan solat maghrib serta tarawih. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Huawei Kini Dihalang Dari Menggunakan Android Oleh Google

Kesan halangan perdagangan yang dikenakan oleh Amerika Syarikat minggu lalu mula kelihatan. Hari ini Google menggantung akses serta sokongan Android kepada Huawei secara serta merta. Ini bermakna telefon pintar keluaran Huawei selepas ini tidak lagi akan menerima lesen menggunakan Android. Pada waktu yang sama tiada lagi sokongan kemas kini dan akses kepada kesemua perkhidmatan GApps seperti Play Store.

Huawei hanya boleh mengakses Android AOSP sahaja selepas ini seperti yang dilakukan beberapa pengeluar di China yang tidak menerima pentauliahan. Pihak Huawei masih belum mengeluarkan kenyataan rasmi mengenai keputusan Google menghentikan hubungan perniagaan. Mereka hanya berkata akan menentang halangan yang dikenakan Jabatan Perdagangan Amerika Syarikat minggu lalu.

Yang pasti ia akan mendatangkan kesan yang besar ke atas perniagaan peranti mudah alih Huawei yang bergantung sepenuhnya kepada sistem operasi Android. Pada suku pertama 2019, Huawei ialah pengeluar telefon pintar kedua terbesar di dunia di belakang Samsung dan di hadapan Apple. Mereka sebelum ini mengumumkan komited akan memberikan kemas kini ke Android Q seawal yang mungkin. Ia juga menimbulkan tanda tanya sama ada pelancaran Honor 20 akan diteruskan esok.


Harga RON95, RON97 Kekal

KUALA LUMPUR: Harga runcit petrol RON95 dan RON97 masing-masing kekal RM1.25 dan RM1.55 seliter bagi tempoh 25 April 2020 hingga 1 Mei 2020.

Harga runcit diesel pula turun tiga sen seliter kepada RM1.40 seliter berbanding RM1.43 seliter.

Kementerian Kewangan dalam satu kenyataan, memaklumkan harga berkenaan berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.